คิม จ็อง-อึน

**คิม จ็อง-อึน** (, ; เกิด 8 มกราคม ค.ศ. 1982, 1983 หรือ 1984) เป็นนักการเมืองและผู้เผด็จการชาวเกาหลีเหนือผู้ดำรงตำแหน่งผู้นำสูงสุดคนที่สามของเกาหลีเหนือตั้งแต่ ค.ศ. 2011 และเลขาธิการใหญ่พรรคแรงงานเกาหลีตั้งแต่ ค.ศ. 2012 เขาเป็นบุตรชายคนที่สามของคิม จ็อง-อิล ผู้นำสูงสุดคนที่สองของเกาหลีเหนือ และเป็นหลานชายของคิม อิล-ซ็อง ผู้ก่อตั้งและผู้นำสูงสุดคนแรกของประเทศ

ตั้งแต่ปลาย ค.ศ. 2010 คิมถูกมองว่าเป็นผู้สืบทอดตำแหน่งผู้นำเกาหลีเหนือ หลังบิดาของเขาเสียชีวิตในเดือนธันวาคม ค.ศ. 2011 โทรทัศน์ของรัฐประกาศให้คิมเป็น "ผู้สืบทอดที่ยิ่งใหญ่ต่อเจตนารมณ์แห่งการปฏิวัติ" คิมดำรงตำแหน่งเลขาธิการพรรคแรงงานเกาหลีและประธานคณะกรรมการกิจการแห่งรัฐ เขายังเป็นสมาชิกของคณะผู้บริหารสูงสุดกรมการเมืองพรรคแรงงานเกาหลี องค์กรตัดสินใจสูงสุดของประเทศด้วย ในเดือนกรกฎาคม ค.ศ. 2012 คิมได้รับการเลื่อนยศเป็นจอมพล ยศสูงสุดในกองทัพประชาชนเกาหลี เป็นการเสริมสร้างตำแหน่งของเขาในฐานะผู้บัญชาการทหารสูงสุดของกองทัพและประธานคณะกรรมาธิการการทหารกลาง สื่อของรัฐเกาหลีเหนือมักเรียกเขาว่า "สหายที่เคารพ คิม จ็อง-อึน" หรือ "จอมพล คิม จ็อง-อึน" เขาส่งเสริมนโยบายพย็องจิน ที่คล้ายกับนโยบายของคิม อิล-ซ็องในคริสต์ทศวรรษ 1960 โดยหมายถึงการพัฒนาเศรษฐกิจและโครงการอาวุธนิวเคลียร์ของประเทศไปพร้อม ๆ กัน เขายังได้ฟื้นฟูโครงสร้างของพรรคแรงงานเกาหลีโดยขยายอำนาจของพรรคและลดอำนาจของผู้นำทหารลง

คิม จ็อง-อึนปกครองเกาหลีเหนือด้วยระบบรวบอำนาจเบ็ดเสร็จ และการนำของเขาก็เดินตามแนวทางลัทธิบูชาบุคคลเช่นเดียวกับบิดาและปู่ของเขา ใน ค.ศ. 2014 รายงานของคณะมนตรีสิทธิมนุษยชนแห่งสหประชาชาติเสนอว่าคิมอาจถูกนำตัวขึ้นพิจารณาคดีในข้อหาอาชญากรรมต่อมนุษยชาติ ตามรายงาน เขาสั่งให้มีการกวาดล้างและประหารชีวิตเจ้าหน้าที่เกาหลีเหนือหลายคนรวมถึงชัง ซ็อง-แท็ก ผู้เป็นลุงของเขาใน ค.ศ. 2013 เขายังเป็นที่เชื่อกันอย่างแพร่หลายว่าสั่งการลอบสังหารพี่ชายต่างมารดาของเขา คิม จ็อง-นัม ในมาเลเซียใน ค.ศ. 2017 เขาเป็นผู้นำการขยายตัวของเศรษฐกิจผู้บริโภค โครงการก่อสร้าง และสถานที่ท่องเที่ยวในเกาหลีเหนือ

คิมขยายโครงการอาวุธนิวเคลียร์ของประเทศ ซึ่งนำไปสู่ความตึงเครียดที่เพิ่มสูงขึ้นกับสหรัฐและเกาหลีใต้ รวมถึงจีนด้วย ใน ค.ศ. 2018 และ 2019 คิมได้เข้าร่วมการประชุมสุดยอดกับมุน แจ-อิน ประธานาธิบดีเกาหลีใต้ และดอนัลด์ ทรัมป์ ประธานาธิบดีสหรัฐ นำไปสู่การละลายความตึงเครียดชั่วคราวระหว่างเกาหลีเหนือกับสองประเทศนั้น แม้การเจรจาจะล้มเหลวในที่สุดโดยไม่มีความคืบหน้าในการรวมชาติเกาหลีหรือการปลดอาวุธนิวเคลียร์ก็ตาม เขาได้อ้างความสำเร็จในการต่อสู้กับการแพร่ระบาดของโควิด-19 ในเกาหลีเหนือ โดยประเทศไม่ได้รายงานผู้ติดเชื้อที่ได้รับการยืนยันเลยกระทั่งเดือนพฤษภาคม ค.ศ. 2022 แม้ผู้สังเกตการณ์อิสระหลายรายจะตั้งคำถามต่อคำกล่าวอ้างนี้ก็ตาม ภายใต้การปกครองของเขา ทหารเกาหลีเหนือถูกส่งไปประจำการภายใต้การบังคับบัญชาของรัสเซียในการรุกรานยูเครนของรัสเซีย

## ชีวิตช่วงต้น
ทางการเกาหลีเหนือและสื่อของรัฐระบุว่าคิม จ็อง-อึน เกิดเมื่อ 8 มกราคม ค.ศ. 1982 แต่เจ้าหน้าที่ข่าวกรองเกาหลีใต้เชื่อว่าวันที่เกิดจริงคือปีถัดไป คือ ค.ศ. 1983 รัฐบาลสหรัฐระบุปีเกิดของเขาเป็น ค.ศ. 1984 อ้างอิงตามหนังสือเดินทางที่เขาใช้ขณะศึกษาอยู่ในสวิตเซอร์แลนด์ โค ยง-ซุก ป้าของคิมผู้แปรพักตร์ไปยังสหรัฐใน ค.ศ. 1997 ก็ยืนยันวันเกิดปี ค.ศ. 1984 เช่นกัน โดยกล่าวอ้างว่าคิมมีอายุเท่ากับบุตรชายของเธอเองซึ่งเป็นเพื่อนเล่นกันมาตั้งแต่ยังเด็ก เชื่อกันว่าปีเกิดอย่างเป็นทางการของคิมถูกเปลี่ยนแปลงด้วยเหตุผลเชิงสัญลักษณ์ โดย ค.ศ. 1982 เป็นปีที่ครบรอบวันเกิดปีที่ 70 ของคิม อิล-ซ็อง ปู่ของเขา และเป็นเวลา 40 ปีหลังปีเกิดอย่างเป็นทางการของคิม จ็อง-อิล บิดาของเขา

คิม จ็อง-อึนเป็นบุตรคนที่สองจากสามของโค ยง-ฮีและคิม จ็อง-อิล พี่ชายของเขา คิม จ็อง-ช็อล เกิดใน ค.ศ. 1981 ส่วนน้องสาวของเขา คิม ยอ-จ็อง เชื่อกันว่าเกิดใน ค.ศ. 1987 เขาเป็นหลานชายของคิม อิล-ซ็อง ผู้ก่อตั้งและผู้นำประเทศเกาหลีเหนือตั้งแต่ก่อตั้งใน ค.ศ. 1948 กระทั่งเสียชีวิตใน ค.ศ. 1994 คิมเป็นผู้นำเกาหลีเหนือคนแรกที่เกิดเป็นพลเมืองเกาหลีเหนือ โดยบิดาของเขาเกิดในสหภาพโซเวียต และปู่ของเขาเกิดในสมัยอาณานิคมญี่ปุ่น

กล่าวกันว่าบุตรทุกคนของคิม จ็อง-อิลอาศัยอยู่ในสวิตเซอร์แลนด์ รวมถึงมารดาของบุตรชายคนเล็กสองคน ซึ่งอาศัยอยู่ในเจนีวาช่วงหนึ่งด้วย รายงานแรก ๆ ระบุว่าคิม จ็อง-อึนเข้าเรียนโรงเรียนนานาชาติส่วนตัวในแบร์น ที่กึมลิเกิน ประเทศสวิตเซอร์แลนด์ ภายใต้ชื่อ "ช็อล-พัก" หรือ "พัก-ช็อล" ตั้งแต่ ค.ศ. 1993 ถึง 1998 เขาถูกบรรยายว่าขี้อาย เป็นนักเรียนดีที่เข้ากับเพื่อนร่วมชั้นได้ดี และเป็นแฟนบาสเกตบอล เขาถูกดูแลโดยนักเรียนรุ่นพี่ เชื่อกันว่าเป็นองครักษ์ของเขา คิม จ็อง-ช็อล พี่ชายของเขา ก็เข้าเรียนที่โรงเรียนนั้นด้วยเช่นกัน

ต่อมา มีรายงานว่าคิม จ็อง-อึนเข้าเรียนที่โรงเรียนรัฐบาลลีเบอเฟ็ลท์ ชไตน์ฮอลสลี ในเคอนิทซ์ ใกล้กรุงแบร์น ภายใต้ชื่อ "พัก-อึน" หรือ "อึน-พัก" ตั้งแต่ ค.ศ. 1998 ถึง 200 ในฐานะบุตรชายของพนักงานสถานทูตเกาหลีเหนือในแบร์น ทางการยืนยันว่านักเรียนชาวเกาหลีเหนือคนหนึ่งเข้าเรียนที่โรงเรียนในช่วงเวลานั้น คิมเข้าเรียนชั้นเรียนพิเศษสำหรับเด็กพูดภาษาต่างประเทศเป็นครั้งแรกและต่อมาเข้าเรียนในชั้นเรียนปกติของชั้นปีที่ 6, 7, 8 และส่วนหนึ่งของชั้นปีที่ 9 ซึ่งเป็นชั้นปีสุดท้ายก่อนจะออกจากโรงเรียนอย่างกะทันหันในฤดูใบไม้ร่วง ค.ศ. 2000 เขาถูกบรรยายว่าเป็นนักเรียนที่ปรับตัวเข้ากับผู้อื่นได้ดีและมีความทะเยอทะยานซึ่งชอบเล่นบาสเก็ตบอล อย่างไรก็ตาม มีรายงานว่าผลการเรียนและอัตราการเข้าเรียนของเขาอยู่ในระดับต่ำ รี ช็อล เอกอัครราชทูตเกาหลีเหนือประจำสวิตเซอร์แลนด์ มีความสัมพันธ์ใกล้ชิดกับเขาและทำหน้าที่เป็นพี่เลี้ยง เพื่อนร่วมชั้นคนหนึ่งของคิมบอกกับนักข่าวว่าเขาบอกเขาว่าเขาเป็นลูกชายผู้นำเกาหลีเหนือ ตามรายงานบางฉบับ คิมถูกเพื่อนร่วมชั้นบรรยายว่าเป็นเด็กขี้อายที่เข้ากับผู้หญิงไม่เก่งและเฉยเมยต่อประเด็นทางการเมือง แต่เขามีความโดดเด่นในด้านกีฬาและหลงใหลในสมาคมบาสเกตบอลแห่งชาติอเมริกันและไมเคิล จอร์แดน เพื่อนคนหนึ่งอ้างว่าเขาเคยถูกแสดงรูปภาพของคิมกับโคบี ไบรอันต์และโทนี คูโคช

ในเดือนเมษายน ค.ศ. 2012 เอกสารใหม่ที่ถูกเปิดเผยบ่งชี้ว่าคิม จ็อง-อึนอาศัยอยู่ในสวิตเซอร์แลนด์ตั้งแต่ ค.ศ. 1991 หรือ 1992 เร็วกว่าที่เคยคิดไว้ก่อนหน้านี้

ห้องปฏิบัติการมานุษยวิทยากายวิภาคมหาวิทยาลัยลียง ประเทศฝรั่งเศส เปรียบเทียบภาพถ่ายของคิมที่ถ่ายที่โรงเรียนลีเบอเฟ็ลท์-ชไตน์ฮอลสลีใน ค.ศ. 1999 กับภาพถ่ายของคิม จ็องอึนจาก ค.ศ.  2012 และสรุปว่าใบหน้าแสดงความสอดคล้องกันร้อยละ 95 บ่งชี้ว่ามีความเป็นไปได้สูงที่พวกเขาจะเป็นคนเดียวกัน

ใน ค.ศ. 2009 เดอะวอชิงตันโพสต์รายงานว่าเพื่อนร่วมโรงเรียนของคิม จ็อง-อึนเล่าว่าเขา "ใช้เวลาหลายชั่วโมงในการวาดภาพไมเคิล จอร์แดน ซูเปอร์สตาร์แห่งทีมชิคาโก บูลส์ด้วยดินสออย่างพิถีพิถัน" เขาคลั่งไคล้บาสเกตบอลและเกมคอมพิวเตอร์ และชื่นชอบหนังแอ็กชันของเฉินหลง

นักวิเคราะห์ส่วนใหญ่เห็นพ้องกันว่าคิม จ็อง-อึนเข้าเรียนที่มหาวิทยาลัยคิม อิล-ซ็อง โรงเรียนฝึกอบรมเจ้าหน้าที่ชั้นนำในเปียงยางตั้งแต่ ค.ศ. 2002 ถึง 2007 คิมได้รับปริญญาสองใบ ใบหนึ่งในสาขาฟิสิกส์จากมหาวิทยาลัยคิม อิล-ซ็อง และอีกใบในฐานะนายทหารจากมหาวิทยาลัยการทหารคิม อิล-ซ็อง

ในช่วงปลายเดือนกุมภาพันธ์ ค.ศ. 2018 รอยเตอร์สรายงานว่าคิมและบิดาของเขาได้ใช้หนังสือเดินทางปลอมซึ่งถูกกล่าวอ้างว่าออกโดยประเทศบราซิลและลงวันที่ 26 กุมภาพันธ์ ค.ศ. 1996 เพื่อยื่นขอวีซ่าในประเทศต่าง ๆ หนังสือเดินทางอายุ 10 ปีทั้งสองเล่มมีตราประทับที่ระบุว่า "สถานทูตบราซิลในกรุงปราก" บันทึกหนังสือเดินทางของคิม จ็อง-อึนระบุชื่อ "โจเซฟ พวัก" และวันเกิด 1 กุมภาพันธ์ ค.ศ. 1983

เป็นเวลาหลายปีที่มีเพียงภาพถ่ายที่ได้รับการยืนยันเพียงภาพเดียวของเขาที่รู้จักกันภายนอกเกาหลีเหนือ โดยภาพนั้นดูเหมือนว่าจะถ่ายในช่วงกลางคริสต์ทศวรรษ 1990 เมื่อเขาอายุ 11 ปี บางครั้ง ภาพที่ถูกกล่าวอ้างว่าเป็นของเขาปรากฏขึ้นแต่ส่วนใหญ่มักถูกโต้แย้ง ภาพของคิม จ็อง-อึนสมัยเรียนที่สวิตเซอร์แลนด์เพิ่งถูกเปิดเผยมากขึ้นในเดือนมิถุนายน ค.ศ. 2010 ก่อนที่เขาจะได้รับตำแหน่งทางการและปรากฏตัวต่อสาธารณชนเกาหลีเหนือไม่นาน ภาพทางการภาพแรกของเขาในวัยผู้ใหญ่คือภาพถ่ายหมู่ที่เผยแพร่ในวันที่ 30 กันยายน ค.ศ. 2010 ในช่วงท้ายของการประชุมพรรคที่ทำให้เขาได้รับการแต่งตั้งอย่างเป็นทางการ โดยเขาอยู่แถวหน้า ห่างจากบิดาของเขาไปสองที่นั่ง ตามมาด้วยภาพข่าวจากฟิล์มภาพยนตร์ข่าวที่เขาเข้าร่วมการประชุม

## การสืบทอดตำแหน่ง
### การคาดเดาก่อนการประชุมพรรค ค.ศ. 2010
คิม จ็อง-นัม พี่ชายต่างมารดาคนโตของคิม จ็อง-อึน เคยถูกวางตัวสืบให้เป็นผู้สืบทอดตำแหน่ง แต่มีรายงานว่าหมดความโปรดปรานหลังจาก ค.ศ. 2001 เมื่อเขาถูกจับได้ขณะพยายามเดินทางเข้าประเทศญี่ปุ่นด้วยหนังสือเดินทางปลอมเพื่อไปเที่ยวโตเกียวดิสนีย์แลนด์ คิม จ็อง-นัม ถูกลอบสังหารในมาเลเซียใน ค.ศ. 2017 โดยผู้ต้องสงสัยว่าเป็นสายลับเกาหลีเหนือ

เคนจิ ฟูจิโมโตะ อดีตพ่อครัวส่วนตัวของคิม จ็อง-อิล เปิดเผยรายละเอียดเกี่ยวกับคิม จ็อง-อึน ซึ่งเขามีความสัมพันธ์ที่ดีด้วย โดยระบุว่าเขาได้รับการวางตัวให้เป็นผู้สืบทอดตำแหน่งของบิดาของเขา ฟูจิโมโตะยังกล่าวอีกว่าจ็อง-อึนได้รับความโปรดปรานจากบิดาของเขามากกว่าคิม จ็อง-ช็อล พี่ชายคนโต โดยให้เหตุผลว่าจ็อง-ชอลมีบุคลิกดูเป็นผู้หญิงมากเกินไป ขณะที่จ็อง-อึน "เหมือนบิดาของเขาอย่างกับแกะ" ยิ่งไปกว่านั้น ฟูจิโมโตะกล่าวว่า "หากอำนาจจะถูกส่งมอบแล้ว จ็อง-อึนเป็นผู้เหมาะสมที่สุดสำหรับมัน เขามีพรสวรรค์ทางร่างกายที่ยอดเยี่ยม เป็นนักดื่มตัวยง และไม่เคยยอมรับความพ่ายแพ้" นอกจากนี้ ตามคำกล่าวของฟูจิโมโตะ คิม จ็อง-อึนสูบบุหรี่ยี่ห้ออีฟว์ แซ็ง โลร็อง ชื่นชอบวิสกี้ยี่ห้อจอห์นนี วอล์กเกอร์ และมีรถยนต์ซีดานหรูเมอร์เซเดส-เบนซ์ 600 เมื่อจ็อง-อึนอายุได้ 18 ปี ฟูจิโมโตะเล่าถึงเหตุการณ์ที่จ็อง-อึนเคยตั้งคำถามถึงวิถีชีวิตที่หรูหราของเขาและถามว่า "พวกเราอยู่ที่นี่ เล่นบาสเกตบอล ขี่ม้า ขี่เจ็ตสกี สนุกสนานด้วยกัน แต่ชีวิตของคนทั่วไปล่ะ?" วันที่ 15 มกราคม ค.ศ. 2009 สำนักข่าวย็อนฮับของเกาหลีใต้รายงานว่าคิม จ็อง-อิลได้แต่งตั้งคิม จ็อง-อึนเป็นผู้สืบทอดตำแหน่งของเขา

วันที่ 8 มีนาคม ค.ศ. 2009 บีบีซีรายงานว่าคิม จ็อง-อึนมีชื่ออยู่ในบัตรเลือกตั้งสำหรับการเลือกตั้งสมาชิกสมัชชาประชาชนสูงสุดประจำปี 2009 รัฐสภาที่ทำหน้าที่เป็นเพียงตรายางของเกาหลีเหนือ รายงานต่อมาบ่งชี้ว่าชื่อของเขาไม่ได้ปรากฏอยู่ในรายชื่อสมาชิกสภา แต่ต่อมาเขาได้รับการเลื่อนตำแหน่งเป็นตำแหน่งระดับกลางในคณะกรรมการป้องกันประเทศ องค์กรตัดสินใจสูงสุดของรัฐและองค์กรสูงสุดของกองทัพเกาหลีเหนือในขณะนั้น

ตั้งแต่ ค.ศ. 2009 เป็นที่เข้าใจกันในหมู่หน่วยงานทางการทูตต่างประเทศว่า คิมจะสืบทอดตำแหน่งต่อจากคิม จ็อง-อิล ผู้เป็นบิดาในฐานะผู้นำพรรคแรงงานเกาหลีและผู้นำโดยพฤตินัยของเกาหลีเหนือ เขาได้รับการขนานนามว่า "สหายผู้ปราดเปรื่อง" บิดาของเขายังขอให้เจ้าหน้าที่สถานทูตในต่างประเทศแสดงความภักดีต่อบุตรชายของเขา ยังมีรายงานว่าพลเมืองในเกาหลีเหนือถูกกระตุ้นให้ร้อง "เพลงสรรเสริญ" ที่แต่งขึ้นใหม่เพื่อยกย่องคิม จ็อง-อึน ในลักษณะเดียวกับเพลงสรรเสริญที่เกี่ยวข้องกับคิม จ็อง-อิลและคิม อิล-ซ็อง ต่อมาในเดือนมิถุนายน มีรายงานว่าคิมเดินทางเยือนจีนอย่างลับ ๆ เพื่อ "แสดงตน" ต่อผู้นำจีน กระทรวงการต่างประเทศจีนปฏิเสธอย่างหนักแน่นว่าการเยือนนี้เกิดขึ้น

ในเดือนกันยายน ค.ศ. 2009 มีรายงานว่าคิม จ็อง-อิลได้รับการสนับสนุนสำหรับแผนการสืบทอดอำนาจแล้ว หลังมีการรณรงค์โฆษณาชวนเชื่อ มีบางคนเชื่อว่าคิม จ็อง-อึนมีส่วนเกี่ยวข้องกับการจมเรือรบช็อนอัน และการระดมยิงย็อนพย็อง เพื่อเสริมสร้างความน่าเชื่อถือทางทหารของเขาและอำนวยความสะดวกในการถ่ายโอนอำนาจจากบิดาของเขา

### รองประธานคณะกรรมาธิการการทหารกลาง
คิม จ็อง-อึนได้รับการแต่งตั้งให้เป็นแดจัง (พลเอกอาวุโส) เทียบเท่ากับพลเอกสี่ดาวในสหรัฐ ในวันที่ 27 กันยายน ค.ศ. 2010 หนึ่งวันก่อนการประชุมพรรคแรงงานเกาหลีที่หายากในเปียงยาง เป็นครั้งแรกที่สื่อเกาหลีเหนือเอ่ยชื่อเขาและทั้ง ๆ ที่เขาไม่มีประสบการณ์ทางทหารมาก่อน แม้จะมีการประกาศเลื่อนตำแหน่ง แต่ก็ไม่มีรายละเอียดเพิ่มเติม รวมถึงภาพเหมือนที่ตรวจสอบได้ของคิมถูกเผยแพร่ วันที่ 28 กันยายน ค.ศ. 2010 เขาได้รับการแต่งตั้งเป็นรองประธานคณะกรรมาธิการการทหารกลางและได้รับแต่งตั้งเข้าสู่คณะกรรมการกลางพรรคแรงงาน ในสิ่งที่เห็นได้ชัดว่าเป็นการส่งสัญญาณว่าเขาจะขึ้นเป็นผู้สืบทอดตำแหน่งของคิม จ็อง-อิล

วันที่ 10 ตุลาคม ค.ศ. 2010 คิม จ็อง-อึนยืนอยู่ข้างบิดาของเขาเมื่อเข้าร่วมงานเฉลิมฉลองครบรอบ 65 ปีของพรรคแรงงานซึ่งเป็นพรรครัฐบาล ถือเป็นการยืนยันตำแหน่งของเขาในฐานะผู้นำพรรคแรงงานคนต่อไป สื่อมวลชนต่างชาติได้รับอนุญาตให้เข้าถึงงานอย่างที่ไม่เคยเกิดขึ้นมาก่อน แสดงให้เห็นถึงความสำคัญของการที่คิม จ็อง-อึนปรากฏตัวในงานนี้ ในเดือนมกราคม ค.ศ. 2011 มีรายงานว่าระบอบการปกครองได้เริ่มทำการกวาดล้างผู้ได้รับการอุปถัมภ์ประมาณ 200 คนทั้งของชัง ซ็อง-แท็ก ลุงเขยของคิม จ็อง-อึน และโอ กุก-รย็อล รองประธานคณะกรรมการป้องกันประเทศ โดยการกักขังหรือประหารชีวิตเพื่อป้องกันไม่ให้ชายทั้งสองคนเป็นคู่แข่งของจ็อง-อึน

## ผู้นำเกาหลีเหนือ

วันที่ 17 ธันวาคม ค.ศ. 2011 คิม จ็อง-อิลเสียชีวิต แม้คิมผู้พ่อจะวางแผนไว้แล้ว แต่หลังจากที่เขาเสียชีวิต ก็ยังไม่เป็นที่แน่ชัดในทันทีว่าคิม จ็อง-อึนจะขึ้นครองอำนาจเต็มหรือไม่ และบทบาทที่แท้จริงของเขาในรัฐบาลใหม่จะเป็นอย่างไร นักวิเคราะห์บางคนเคยคาดการณ์ว่าเมื่อคิม จ็อง-อิลเสียชีวิต ชัง ซ็อง-แท็กจะทำหน้าที่เป็นผู้สำเร็จราชการแทน เนื่องจากคิม จ็อง-อึนยังขาดประสบการณ์เกินกว่าจะนำประเทศได้ทันที

หลังบิดาของเขาเสียชีวิต คิม จ็อง-อึนได้รับการยกย่องให้เป็น "ผู้สืบทอดที่ยิ่งใหญ่ต่อเจตนารมณ์แห่งการปฏิวัติของลัทธิชูเช" "ผู้นำที่โดดเด่นของพรรค กองทัพ และประชาชน" และ "สหายที่เคารพนับถือผู้ซึ่งเป็นหนึ่งเดียวกับผู้บัญชาการสูงสุด คิม จ็อง-อิล" และได้รับการแต่งตั้งให้เป็นประธานคณะกรรมการจัดพิธีศพของคิม จ็อง-อิล สำนักข่าวกลางเกาหลี (KCNA) บรรยายคิม จ็อง-อึนว่าเป็น "บุคคลผู้ยิ่งใหญ่ที่ถือกำเนิดจากสวรรค์" คำโฆษณาชวนเชื่อที่เคยใช้กับบิดาและปู่ของเขาเท่านั้น พรรคแรงงานเกาหลีซึ่งเป็นพรรครัฐบาลยังกล่าวในบทบรรณาธิการว่า "เราขอสาบานด้วยน้ำตานองหน้าที่จะเรียกคิม จ็อง-อึนว่าผู้บัญชาการสูงสุดของเรา ผู้นำของเรา"

เขาได้รับการประกาศอย่างเป็นทางการให้ดำรงตำแหน่งผู้บัญชาการทหารสูงสุดแห่งกองทัพประชาชนเกาหลีในวันที่ 24 ธันวาคม ค.ศ. 2011 และได้รับการแต่งตั้งอย่างเป็นทางการในวันที่ 30 ธันวาคม ค.ศ. 2011 เมื่อกรมการเมืองคณะกรรมการกลางพรรคแรงงานเกาหลี "ประกาศอย่างสุภาพว่า คิม จ็อง-อึน ที่เคารพรัก รองประธานคณะกรรมาธิการการทหารกลางแห่งพรรคแรงงานเกาหลี ได้เข้ารับตำแหน่งผู้บัญชาการทหารสูงสุดแห่งกองทัพประชาชนเกาหลี

วันที่ 26 ธันวาคม ค.ศ. 2011 หนังสือพิมพ์โรดงซินมุน หนังสือพิมพ์ชั้นนำของเกาหลีเหนือรายงานว่าคิม จ็อง-อึนได้ปฏิบัติหน้าที่ในฐานะประธานคณะกรรมาธิการการทหารกลาง และผู้นำสูงสุดของประเทศ หลังการเสียชีวิตของบิดา

วันที่ 27 มีนาคม ค.ศ. 2012 คิมได้รับเลือกให้เข้าร่วมการประชุมครั้งที่ 4 ของพรรคแรงงานเกาหลี วันที่ 11 เมษายน การประชุมได้ยกเลิกตำแหน่งเลขาธิการใหญ่ออกจากกฎบัตรพรรคและแทนที่ด้วยการกำหนดให้คิม จ็อง-อิลเป็น "เลขาธิการใหญ่ตลอดกาล" ของพรรค การประชุมได้เลือกคิม จ็อง-อึนเป็นผู้นำของพรรคโดยใช้ตำแหน่งที่สถาปนาขึ้นใหม่ว่าเลขาธิการคนที่หนึ่ง คิม จ็อง-อึนยังได้รับตำแหน่งของบิดาในฐานะประธานคณะกรรมาธิการการทหารกลาง รวมถึงที่นั่งเก่าของบิดาในคณะผู้บริหารสูงสุดกรมการเมืองด้วย ในการกล่าวสุนทรพจน์ก่อนการประชุม คิม จ็อง-อึนประกาศว่า "การปลูกฝังลัทธิคิมอิลซ็อง-คิมจ็องอิลให้กับสังคมทั้งหมดคือโครงการสูงสุดของพรรคเรา" วันที่ 11 เมษายน ค.ศ. 2012 การประชุมครั้งที่ 5 ของสมัชชาประชาชนสูงสุดชุดที่ 12 แต่งตั้งคิม จ็อง-อึนให้ดำรงตำแหน่ง "ประธานคนที่หนึ่งของคณะกรรมการป้องกันประเทศ" ขณะเดียวกันก็มีการยกเลิกตำแหน่ง "ประธานคณะกรรมการป้องกันประเทศ" ด้วย

ในเดือนกรกฎาคม ค.ศ. 2012 คิม จ็อง-อึนได้รับการเลื่อนยศเป็นกงฮวากุกว็อนซู (แปลว่า จอมพลแห่งสาธารณรัฐ) ยศทหารสูงสุดในกองทัพ การตัดสินใจดังกล่าวได้รับการประกาศร่วมกันโดยคณะกรรมการกลางและคณะกรรมาธิการการทหารกลางพรรคแรงงานเกาหลี คณะกรรมการป้องกันประเทศ และคณะผู้บริหารสูงสุดประจำสมัชชาประชาชนสูงสุด สำนักข่าวกลางเกาหลีประกาศตามมาในภายหลัง ยศที่สูงกว่านี้มีเพียงแทว็อนซู (แปลคร่าว ๆ ว่าจอมพลใหญ่หรือเจเนราลิสซีโม) ซึ่งปู่ของคิม (คิม อิล-ซ็อง) เคยดำรง และซึ่งมอบให้แก่บิดาของเขา (คิม จ็อง-อิล) หลังเสียชีวิตในเดือนกุมภาพันธ์ ค.ศ. 2012 การเลื่อนยศเป็นการยืนยันบทบาทของคิมในฐานะผู้นำสูงสุดของกองทัพเกาหลีเหนือและเกิดขึ้นหลังจากที่ฮย็อน ยง-ช็อลเข้ามาแทนที่รี ยง-โฮในตำแหน่งเสนาธิการทหารเพียงไม่กี่วัน

วันที่ 9 มีนาคม ค.ศ. 2014 คิม จ็อง-อึนได้รับเลือกให้ดำรงตำแหน่งในสมัชชาประชาชนสูงสุด สภานิติบัญญัติระบบสภาเดียวของประเทศ เขาลงสมัครรับเลือกตั้งโดยไร้คู่แข่ง แต่ผู้มีสิทธิเลือกตั้งมีทางเลือกที่จะลงคะแนนเสียงเห็นด้วยหรือไม่เห็นด้วย มีการออกมาใช้สิทธิ์เลือกตั้งมากเป็นประวัติการณ์และตามข้อมูลจากเจ้าหน้าที่รัฐบาล ทุกคนลงคะแนน "เห็นด้วย" ในเขตบ้านเกิดของเขาที่ภูเขาแพ็กดู สมัชชาประชาชนสูงสุดลงมติเลือกตั้งเขาเป็นประธานคนที่หนึ่งของคณะกรรมการป้องกันประเทศอีกครั้งในเวลาต่อมา

### การปฏิรูป
คิมได้เปลี่ยนแปลงพลวัตอำนาจภายในเกาหลีเหนือ โดยเพิ่มอิทธิพลของพรรคแรงงานเกาหลีขณะที่ลดอำนาจของกองทัพลง ในเดือนพฤษภาคม ค.ศ. 2016 เขาจัดการประชุมพรรคแรงงานเกาหลีครั้งที่ 7 ถือเป็นการประชุมครั้งแรกนับตั้งแต่ ค.ศ. 1980 ในการประชุม คิมขึ้นเป็นประธานของพรรคแรงงานเกาหลี ซึ่งเป็นการแทนที่ตำแหน่งเลขาธิการที่หนึ่งของพรรคแรงงานเกาหลี

สมัชชาประชาชนสูงสุด (SPA) แก้ไขรัฐธรรมนูญในเดือนมิถุนายน ค.ศ. 2016 โดยยกเลิกคณะกรรมการป้องกันประเทศ (NDC) เว้นแต่ในยามสงคราม และแทนที่ด้วยคณะกรรมการกิจการแห่งรัฐ (SAC) ซึ่งถูกกำหนดให้เป็น "องค์กรผู้นำเชิงนโยบายสูงสุดของอำนาจรัฐ" คิมรับตำแหน่งประธานคณะกรรมการกิจการแห่งรัฐในวันที่ 29 มิถุนายน ค.ศ. 2016 การแก้ไขเหล่านี้แสดงให้เห็นถึงการลดลงของอิทธิพลของกองทัพ โดยคณะกรรมการกิจการแห่งรัฐที่จัดตั้งขึ้นใหม่มีสมาชิกพลเรือนมากกว่าและสมาชิกทหารน้อยกว่าคณะกรรมการป้องกันประเทศ

ในการเลือกตั้งสมาชิกสภารัฐสภาเกาหลีเหนือ ค.ศ. 2019 คิม จ็อง-อึนกลายเป็นผู้นำเกาหลีเหนือคนแรกที่ไม่ลงสมัครรับเลือกตั้งเป็นสมาชิกสมัชชาประขาชนสูงสุด รัฐธรรมนูญได้รับการแก้ไขเพิ่มเติมใน ค.ศ. 2019 โดยสมัชชาประขาชนสูงสุด การอ้างถึงชูเชและซ็อนกุนถูกแทนที่ด้วยลัทธิคิมอิลซ็อง–ลัทธิคิมจ็องอิล และรัฐธรรมนูญกำหนดให้ภารกิจของกองทัพเกาหลีเหนือคือ "ปกป้องคณะกรรมการกลางพรรคที่นำโดยสหายผู้ยิ่งใหญ่ คิม จ็อง-อึน จนกว่าชีวิตจะหาไม่" ทำให้คิมเป็นผู้นำเกาหลีเหนือคนแรกที่ถูกระบุชื่อในรัฐธรรมนูญขณะยังดำรงตำแหน่งอยู่

ตำแหน่งประธานคณะกรรมการกิจการแห่งรัฐได้รับการแก้ไขให้มีสถานะเป็น "ผู้นำสูงสุดผู้แทนรัฐ" ส่งผลให้คิม จ็อง-อึนกลายเป็นประมุขแห่งรัฐโดยพฤตินัย ก่อนหน้านี้ประธานคณะผู้บริหารสูงสุดสมัชชาประชาชนสูงสุดเป็นประมุขแห่งรัฐโดยพฤตินัย ประธานยังได้รับการแต่งตั้งให้เป็นผู้บัญชาการทหารสูงสุดของกองทัพรวมถึง "ผู้แทนสูงสุดของปวงชนชาวเกาหลี"

ในเดือนมกราคม ค.ศ. 2021 พรรคแรงงานเกาหลีจัดการประชุมครั้งที่ 8 ซึ่งคิมกล่าวรายงานยาว 9 ชั่วโมงโดยเขายอมรับความล้มเหลวในการดำเนินการตามแผนเศรษฐกิจและตำหนิข้อบกพร่องของเจ้าหน้าที่ระดับสูง เขายังยกย่องศักยภาพทางนิวเคลียร์ของประเทศและกล่าวถึงสหรัฐในฐานะศัตรูหลักของเกาหลีเหนือ  คิม จ็อง-อึนได้รับเลือกเป็นเลขาธิการใหญ่พรรคแรงงานเกาหลี ซึ่งมาแทนที่ตำแหน่งประธานพรรคแรงงานเกาหลี ก่อนหน้านี้ ใน ค.ศ. 2012 ตำแหน่งเลขาธิการใหญ่ถูกมอบให้แก่คิม จ็อง-อิล "ตลอดกาล" การประชุมใหญ่ยังเห็นพรรคแรงงานเกาหลียืนยันความมุ่งมั่นต่อลัทธิคอมมิวนิสต์อีกครั้ง คณะกรรมการควบคุมถูกยกเลิก โดยคณะกรรมการตรวจสอบกลางเข้ามารับหน้าที่แทน การประชุมครั้งนี้ยังมีความพิเศษตรงที่ฉากหลังของการประชุมไม่มีภาพของคิม อิล-ซ็องและคิม จ็อง-อิลที่ปกติแล้วจะถูกนำมาติดไว้ สื่อถึงความปรารถนาของคิมที่จะสร้างรอยประทับของตนเองในแวดวงการเมืองของประเทศ

การประชุมเป็นการตอกย้ำการควบคุมของพรรคแรงงานเกาหลีเหนือกองทัพ รวมถึงการลดลงของอำนาจของกองทัพเพิ่มเติม โดยจำนวนผู้แทนทางทหารลดลงจาก 719 คนในการประชุมครั้งที่ 7 เหลือ 408 คน จำนวนสมาชิกกรมการเมืองเพิ่มขึ้นจาก 28 เป็น 30 คน ขณะที่จำนวนสมาชิกที่เป็นชนชั้นนำทางทหารที่ดำรงตำแหน่งอยู่เดิมลดลงจาก 8 เป็น 6 คน อิทธิพลของคณะกรรมาธิการพรรคกองทัพประชาชนเกาหลีและกรมการเมืองทั่วไป (GPB) ลดลง โดยปัจจุบันลำดับของคณะกรรมาธิการเทียบเท่ากับคณะกรรมาธิการพรรคระดับจังหวัด ขณะที่ก่อนหน้านี้มีลำดับสูงกว่า กรมการเมืองทั่วไปไม่ได้มีสถานะเทียบเท่าคณะกรรมการกลางอีกต่อไป ขณะที่คณะกรรมาธิการการทหารกลางได้รับอำนาจบัญชาการกองทัพอย่างมีประสิทธิภาพ นโยบาย "ทหารมาก่อน" ถูกถอดออกจากกฎบัตร และแทนที่ด้วย "การเมืองที่ประชาชนมาก่อน"

ภายใต้การนำของคิม เกาหลีเหนือได้เปลี่ยนชื่อสำนักงานและสถาบันหลายแห่ง ซึ่งสำนักข่าวย็อนฮับระบุว่าเป็นความพยายามที่จะนำเสนอตัวเองในฐานะ "รัฐปกติ" กระทรวงกองทัพประชาชนถูกเปลี่ยนชื่อเป็นกระทรวงกลาโหมในเดือนมกราคม ค.ศ. 2021 ขณะที่สื่อของรัฐเริ่มเรียกคิมว่า "ประธานกิจการแห่งรัฐ" แทนที่จะเป็น "ประธาน" ในบทความภาษาอังกฤษตั้งแต่เดือนกุมภาพันธ์ ค.ศ. 2021

ในเดือนพฤศจิกายน ค.ศ. 2021 สำนักข่าวกรองแห่งชาติเกาหลีใต้รายงานว่ารัฐบาลเกาหลีเหนือได้เริ่มใช้คำว่า "ลัทธิคิมจ็องอึน" เพื่อพยายามสร้างระบบอุดมการณ์ที่เป็นอิสระโดยมีคิมเป็นศูนย์กลาง เคน กาวส์ นักวิเคราะห์ อธิบายสิ่งนี้ว่าเป็นการที่คิม "พร้อมแล้วที่จะประทับตราของตนเองอย่างมั่นคงบนระบอบการปกครอง"

### บทบาทในรัฐบาล
ตามรัฐธรรมนูญของเกาหลีเหนือ คิม จ็อง-อึนเป็นส่วนหนึ่งของคณะสามผู้นำที่เป็นผู้นำฝ่ายบริหารของรัฐบาลเกาหลีเหนือร่วมกับนายกรัฐมนตรีพัก แท-ซ็อง และชเว รย็อง-แฮ ประธานสมัชชาประชาชนสูงสุด คิม จ็อง-อึนบัญชาการกองทัพ พัก แท-ซ็องเป็นหัวหน้าคณะรัฐมนตรีและดูแลกิจการเศรษฐกิจและสังคม และชเว รย็อง-แฮเป็นหัวหน้าฝ่ายนิติบัญญัติ อย่างไรก็ตาม ภายใต้รัฐธรรมนูญ คิม จ็อง-อึนเป็นผู้มีตำแหน่งสูงสุดในบรรดาทั้งสามคน โดยรัฐธรรมนูญระบุอย่างชัดเจนว่าตำแหน่งของเขาคือ "ผู้นำสูงสุดผู้เป็นตัวแทนของรัฐ" ตั้งแต่ ค.ศ. 1998 ตำแหน่งประธานคณะกรรมการป้องกันประเทศได้ถูกกำหนดไว้ในรัฐธรรมนูญว่าเป็น "ตำแหน่งสูงสุดในรัฐ" และการแก้ไขรัฐธรรมนูญที่ออกโดยระบอบการปกครองระบุอย่างชัดเจนว่าประธาน (คนที่หนึ่ง) ของคณะกรรมการป้องกันประเทศคือ "ผู้นำสูงสุดแห่งสาธารณรัฐประชาธิปไตยประชาชนเกาหลี" อย่างไรก็ตาม นักวิเคราะห์มีความเห็นแตกแยกกันเกี่ยวกับอำนาจที่แท้จริงของคิมว่ามีมากน้อยเพียงใด

### ลักษณะการเป็นผู้นำ
ในเดือนกรกฎาคม ค.ศ. 2012 คิม จ็อง-อึนแสดงให้เห็นถึงการเปลี่ยนแปลงนโยบายทางวัฒนธรรมจากบิดาของเขาโดยการเข้าร่วมชมคอนเสิร์ตวงโมรันบง คอนเสิร์ตนั้นมีองค์ประกอบหลายอย่างของวัฒนธรรมป๊อปจากตะวันตก โดยเฉพาะอย่างยิ่งจากสหรัฐ คิมใช้โอกาสในงานนี้เพื่อเปิดตัวภรรยาของเขาต่อสาธารณชน ซึ่งเป็นการกระทำที่ไม่เคยเกิดขึ้นมาก่อนในเกาหลีเหนือ ในปีเดียวกันนั้น เคนจิ ฟูจิโมโตะ พ่อครัวส่วนตัวของคิม จ็อง-อิลได้เดินทางไปเยือนเกาหลีเหนือและกล่าวว่า "ร้านค้าในเปียงยางเต็มไปด้วยข้าวของและผู้คนบนท้องถนนดูร่าเริง เกาหลีเหนือเปลี่ยนแปลงไปมากตั้งแต่คิม จ็อง-อึนขึ้นสู่อำนาจ ทั้งหมดนี้เป็นเพราะผู้นำคิม จ็อง-อึน"

ตามที่นักวิเคราะห์กล่าวไว้ คิม จ็อง-อึนใช้ความคล้ายคลึงกับปู่ของเขาเพื่อควบคุมลัทธิบูชาบุคคลของคิม อิล-ซ็องและความโหยหาอดีตที่ได้รับความนิยม ใน ค.ศ. 2013 คิมเลียนรูปแบบของปู่ของเขาเมื่อเขาให้สุนทรพจน์เนื่องในวันขึ้นปีใหม่ครั้งแรก เป็นการแตกต่างจากแนวทางของคิม จ็อง-อิล บิดาของเขาผู้ซึ่งไม่เคยกล่าวสุนทรพจน์ออกโทรทัศน์เลยตลอด 17 ปีที่อยู่ในอำนาจ เขาแสดงตนว่าเข้าถึงง่ายและเปิดเผยกว่าบิดา ด้วยการโอบกอดและคล้องแขนกับทั้งเด็กและผู้ใหญ่ ในการปรากฏตัวต่อสาธารณะของเขา เขาดูเหมือนจะกระฉับกระเฉงมากกว่าบิดาหรือปู่ของเขา ตัวอย่างเช่น การถอนวัชพืช การขี่ม้า การขับรถถัง การเล่นรถไฟเหาะ หรือการใช้เทคโนโลยีสารสนเทศ

ในเดือนเมษายน ค.ศ. 2012 เมื่อการปล่อยดาวเทียมล้มเหลว รัฐบาลยอมรับเรื่องนี้ต่อสาธารณะ ถือเป็นการยอมรับครั้งแรกที่เคยเกิดขึ้น ในเดือนพฤษภาคม ค.ศ. 2014 หลังอาคารอพาร์ตเมนต์แห่งหนึ่งในเปียงยางพังถล่ม มีรายงานว่าคิม จ็อง-อึนเสียใจอย่างมากต่อการสูญเสียชีวิตที่เกิดขึ้น แถลงการณ์ที่ออกโดยสำนักข่าวกลางเกาหลี สำนักข่าวทางการของประเทศ ได้ใช้ถ้อยคำที่พบได้ยากอย่าง "การแสดงความเสียใจอย่างสุดซึ้งและการขอโทษ" เจ้าหน้าที่รัฐบาลที่ไม่เปิดเผยชื่อคนหนึ่งได้รับการอ้างโดยบีบีซีว่าคิม จ็อง-อึน "นั่งอยู่ตลอดทั้งคืนด้วยความเจ็บปวด" แม้จะไม่มีการเปิดเผยข้อมูลความสูงของอาคารและจำนวนผู้เสียชีวิต แต่รายงานข่าวระบุว่าเป็นอาคาร 23 ชั้นและอาจมีผู้เสียชีวิตจากการถล่มมากกว่า 100 ราย

### ลัทธิบูชาบุคคล
คิม จ็อง-อึนแสดงออกเชิงสัญลักษณ์บ่อยครั้งที่เชื่อมโยงเขาเข้ากับลัทธิบูชาบุคคลของบิดาและปู่ของเขา เช่นเดียวกับพวกเขา คิม จ็อง-อึนเดินทางไปทั่วประเทศเป็นประจำ โดยให้ "คำแนะนำ ณ สถานที่จริง" ตามสถานที่ต่าง ๆ สื่อของรัฐเกาหลีเหนือมักเรียกเขาว่า "สหายที่เคารพ คิม จ็อง-อึน" หรือ "จอมพล คิม จ็อง-อึน"

วันที่ 9 มกราคม ค.ศ. 2012 กองทัพประชาชนเกาหลีจัดงานชุมนุมใหญ่ขึ้นที่หน้าวังพระอาทิตย์คึมซูซันเพื่อให้เกียรติและแสดงความภักดีแก่คิม จ็อง-อึน

วันที่ 15 เมษายน ค.ศ. 2012 ระหว่างการสวนสนามทหารเพื่อรำลึกถึงวาระครบรอบ 100 ปีของคิม อิล-ซ็อง คิม จ็อง-อึนกล่าวสุนทรพจน์ต่อสาธารณชนเป็นครั้งแรกโดยมีชื่อว่า ''ให้เราเดินหน้าอย่างมีพลังสู่ชัยชนะครั้งสุดท้าย ชูเชิดทวยธงซ็อนกุนให้สูงขึ้น'' สุนทรพจน์นั้นกลายเป็นพื้นฐานของบทเพลงสรรเสริญที่อุทิศให้แก่เขาชื่อว่า "ก้าวไปข้างหน้าสู่ชัยชนะครั้งสุดท้าย"

ในเดือนพฤศจิกายน ค.ศ. 2012 ภาพถ่ายดาวเทียมเผยให้เห็นข้อความโฆษณาชวนเชื่อยาวครึ่งกิโลเมตร (1,600 ฟุต) ที่แกะสลักบนเนินเขาในจังหวัดรยังกัง โดยมีข้อความว่า "จงเจริญ นายพลคิม จ็อง-อึน ดวงอาทิตย์อันสุกสว่าง!"

### นโยบายเศรษฐกิจ
คิม จ็อง-อึนส่งเสริมแนวนโยบายแบบพย็องจิน คล้ายคลึงกับนโยบายของคิม อิล-ซ็อง ผู้เป็นปู่ของเขาในคริสต์ทศวรรษ 1960 นั่นคือการพัฒนาเศรษฐกิจของชาติควบคู่ไปกับโครงการอาวุธนิวเคลียร์ของประเทศ ชุดมาตรการทางเศรษฐกิจที่ครอบคลุม ""ถูกนำมาใช้ใน ค.ศ. 2013 มาตรการเหล่านี้เพิ่มความเป็นอิสระของวิสาหกิจโดยการมอบ "สิทธิ์บางประการในการดำเนินกิจกรรมทางธุรกิจอย่างอิสระและส่งเสริมเจตจำนงในการทำงานผ่านการนำระบบกระจายผลประโยชน์แบบสังคมนิยมมาใช้อย่างเหมาะสม" อีกหนึ่งลำดับความสำคัญของนโยบายเศรษฐกิจในปีนั้นคือภาคเกษตรกรรม ซึ่งมีการนำระบบความรับผิดชอบสวนผัก (โพจ็อน) มาใช้ มีรายงานว่าระบบดังกล่าวประสบความสำเร็จในการเพิ่มผลผลิตอย่างมากในฟาร์มรวมบางแห่ง

สื่อเกาหลีเหนือบรรยายเศรษฐกิจว่าเป็น "ระบบรวมหมู่ที่มีความยืดหยุ่น" ซึ่งวิสาหกิจต่าง ๆ กำลัง "ดำเนินการอย่างแข็งขันและปรับตัว" เพื่อบรรลุการพัฒนาทางเศรษฐกิจ รายงานเหล่านี้สะท้อนถึงนโยบายเศรษฐกิจทั่วไปของคิมในการปฏิรูประบบบริหารจัดการ เพิ่มความเป็นอิสระและแรงจูงใจสำหรับผู้มีบทบาททางเศรษฐกิจ ชุดของการปฏิรูปนี้ซึ่งรู้จักกันในชื่อ "มาตรการ 30 พฤษภาคม" ยืนยันถึงการเป็นเจ้าของแบบสังคมนิยมและ "กฎหมายเศรษฐกิจเชิงวัตถุประสงค์เพื่อการชี้นำและการจัดการ" เพื่อปรับปรุงมาตรฐานการครองชีพ วัตถุประสงค์อื่น ๆ ของมาตรการเหล่านี้คือเพื่อเพิ่มความพร้อมของสินค้าที่ผลิตในประเทศในตลาด การนำนวัตกรรมด้านการป้องกันเข้าสู่ภาคพลเรือน และส่งเสริมการค้าระหว่างประเทศ

มีการเติบโตอย่างรวดเร็วของการก่อสร้างในเปียงยาง นำสีสันและรูปแบบสถาปัตยกรรมแปลกใหม่มาสู่เมือง ขณะที่ในอดีตมีการมุ่งเน้นไปที่การสร้างอนุสาวรีย์ รัฐบาลของคิม จ็อง-อึนได้สร้างสวนสนุก สวนน้ำ สนามสเก็ต พิพิธภัณฑ์โลมา และสกีรีสอร์ท คิมกำลังส่งเสริมวัฒนธรรมการบริโภคอย่างแข็งขัน รวมถึงความบันเทิงและเครื่องสำอาง เขายังควบคุมดูแลการก่อสร้างสถานที่ท่องเที่ยวในประเทศด้วย

คิมพยายามบรรเทาปัญหาการขาดแคลนอาหารของเกาหลีเหนือ แม้สถานการณ์อาหารจะเลวร้ายลงในช่วงการระบาดของโควิด-19 ในเดือนมีนาคม ค.ศ. 2023 ระหว่างการประชุมเต็มคณะของพรรคแรงงานเกาหลี เขาเรียกร้องให้เพิ่มผลผลิตทางการเกษตร โดยกล่าวว่า "การมุ่งเน้นการเพิ่มผลผลิตในทุกฟาร์มเป็นสิ่งสำคัญ"

### การกวาดล้างและประหารชีวิต
เช่นเดียวกับการรายงานข่าวทั้งหมดเกี่ยวกับเกาหลีเหนือ รายงานการกวาดล้างและการประหารชีวิตนั้นยากที่จะตรวจสอบยืนยัน ข้อกล่าวหาใน ค.ศ. 2013 ที่ว่าคิม จ็อง-อึนสั่งประหารชีวิตฮย็อน ซ็อง-วอล นักร้องหญิง แฟนเก่าของเขา เนื่องจากการละเมิดกฎหมายเกี่ยวกับสื่อลามกอนาจารนั้นปรากฏว่าเป็นเรื่องไม่จริง ในเดือนพฤษภาคม ค.ศ. 2016 นักวิเคราะห์รู้สึกประหลาดใจที่พบว่านายพลรี ย็อง-กิล ซึ่งเกาหลีใต้รายงานว่าถูกประหารชีวิตไปในปีก่อนหน้าแท้จริงแล้วยังมีชีวิตอยู่และสบายดี

ในเดือนธันวาคม ค.ศ. 2013 ชัง ซ็อง-แท็ก ลุงของคิม จ็อง -อึน ถูกจับกุมและประหารชีวิตในข้อหากบฏ เชื่อกันว่าเขาถูกประหารชีวิตโดยการยิงเป้า ย็อนฮับรายงานว่า ตามแหล่งข่าวที่ไม่เปิดเผยชื่อหลายแหล่ง คิม จ็อง-อึนยังสั่งประหารชีวิตสมาชิกในครอบครัวของชัง ซ็อง-แท็ก เพื่อทำลายร่องรอยการมีอยู่ของชังอย่างสมบูรณ์ ผ่านการ "ประหารชีวิตอย่างกว้างขวาง" ของครอบครัวเขา รวมถึงบุตรและหลานของญาติสนิททั้งหมด ผู้ที่ถูกสังหารในการกวาดล้างของคิมตามรายงาน ได้แก่ ชัง คเย-ซุน น้องสาวของชัง ช็อน ยง-จิน สามีของเธอและเอกอัครราชทูตประจำคิวบา และชัง ยง-ช็อล หลานชายของชังและเอกอัครราชทูตประจำมาเลเซีย กล่าวกันว่าหลานชายสองคนของเขาก็ถูกสังหารเช่นกัน ในช่วงเวลาที่ชังถูกกวาดล้าง มีการประกาศว่า "การค้นพบและกำจัดกลุ่มของชัง ... ทำให้พรรคและกลุ่มปฏิวัติของเราบริสุทธิ์ยิ่งขึ้น ..." และหลังการประหารชีวิตของเขาในวันที่ 12 ธันวาคม ค.ศ. 2013 สื่อของรัฐได้เตือนว่ากองทัพ "จะไม่ให้อภัยผู้ฝ่าฝืนคำสั่งของผู้บัญชาการสูงสุด"

โอ ซัง-ฮอน รองรัฐมนตรีว่าการกระทรวงความมั่นคงประชาชนในรัฐบาลเกาหลีเหนือ ผู้ซึ่งมีรายงานว่าถูกสังหารในการกวาดล้างทางการเมืองใน ค.ศ. 2014 ตามรายงานของหนังสือพิมพ์โชซุนอิลโบ (*The Chosun Ilbo*) ของเกาหลีใต้ โอถูกประหารชีวิตด้วยเครื่องพ่นไฟเนื่องจากบทบาทของเขาในการสนับสนุนชัง ซ็อง-แท็ก

### การละเมิดสิทธิมนุษยชน

เช่นเดียวกับบิดาและปู่ของเขา คิมปกครองเกาหลีเหนือในฐานะรัฐรวบอำนาจเบ็ดเสร็จ ในเดือนมกราคม ค.ศ. 2013 นาวี พิลเลย์ ข้าหลวงใหญ่สิทธิมนุษยชนแห่งสหประชาชาติกล่าวว่าสถานการณ์สิทธิมนุษยชนของเกาหลีเหนือไม่ได้ดีขึ้นเลยนับตั้งแต่คิมขึ้นสู่อำนาจ และเรียกร้องให้มีการสอบสวน รายงานสถานการณ์สิทธิมนุษยชนในเกาหลีเหนือเดือนกุมภาพันธ์ ค.ศ. 2013 โดยมาร์ซูกี ดารุสมาน ผู้รายงานพิเศษแห่งสหประชาชาติ เสนอให้จัดตั้งคณะกรรมการสอบสวนของสหประชาชาติ รายงานของคณะกรรมการสอบสวน ได้รับการเผยแพร่ในเดือนกุมภาพันธ์ ค.ศ. 2014 และเสนอว่าคิมอาจ "เป็นไปได้" ที่จะถูกดำเนินคดีในข้อหาก่ออาชญากรรมต่อมนุษยชาติที่ศาลอาญาระหว่างประเทศ

ในเดือนกรกฎาคม ค.ศ. 2016 กระทรวงการคลังสหรัฐกำหนดมาตรการคว่ำบาตรเป็นการส่วนตัวต่อคิม แม้การมีส่วนเกี่ยวข้องของเขาในการละเมิดสิทธิมนุษยชนจะถูกอ้างว่าเป็นเหตุผล แต่เจ้าหน้าที่กล่าวว่ามาตรการคว่ำบาตรมีเป้าหมายที่โครงการนิวเคลียร์และขีปนาวุธของประเทศ ในเดือนมิถุนายน ค.ศ. 2017 ประธานาธิบดีสหรัฐ ดอนัลด์ ทรัมป์ ประณามระบอบ "โหดร้าย" ของคิม จ็อง-อึนและบรรยายว่าคิมเป็น "คนบ้า" หลังจากที่ออตโต วอร์มเบียร์ นักศึกษาชาวอเมริกันเสียชีวิต ซึ่งเขาถูกจำคุกระหว่างการเดินทางเยือนเกาหลีเหนือ อย่างไรก็ตาม ใน ค.ศ. 2019 ประธานาธิบดีทรัมป์กล่าวว่าเขาเชื่อว่าคิมไม่ได้เป็นผู้รับผิดชอบต่อการเสียชีวิตของวอร์มเบียร์

### การพยายามลอบสังหารที่ถูกกล่าวหา
ใน ค.ศ. 2012 พบปืนกลซุกซ่อนอยู่ใต้ต้นจูนิเปอร์ในรยูกย็องวอน ใกล้เส้นทางที่คิมกำลังจะเดินทางผ่าน มีการสันนิษฐานว่านี่เป็นส่วนหนึ่งของความพยายามลอบสังหาร 

ในเดือนพฤษภาคม ค.ศ. 2017 รัฐบาลเกาหลีเหนือแถลงว่าสำนักข่าวกรองกลาง (CIA) ของสหรัฐและสำนักข่าวกรองแห่งชาติ (NIS) ของเกาหลีใต้ ว่าจ้างคนตัดไม้ชาวเกาหลีเหนือที่ทำงานในรัสเซียเพื่อลอบสังหารคิมด้วย "อาวุธชีวเคมี" ที่มีทั้งกัมมันตรังสีและพิษระดับนาโน โดยผลของมันจะถูกหน่วงไว้สองสามเดือน เกาหลีเหนือกล่าวว่าพวกเขาจะพยายามส่งผู้ที่เกี่ยวข้องกับการพยายามลอบสังหารกลับประเทศ

### การพัฒนาอาวุธนิวเคลียร์

ภายใต้การนำของคิม จ็อง-อึน เกาหลีเหนือยังคงพัฒนาอาวุธนิวเคลียร์อย่างต่อเนื่อง โดยทดสอบระเบิดในเดือนกุมภาพันธ์ ค.ศ. 2013, เดือนมกราคมและกันยายน ค.ศ. 2016 และเดือนกันยายน ค.ศ. 2017  เกาหลีเหนือทดสอบขีปนาวุธเกือบ 120 ลูก มากกว่าช่วงเวลาของบิดาและปู่ของเขาถึงสี่เท่า ภายใน ค.ศ. 2023 จำนวนนี้เพิ่มขึ้นเป็นทั้งหมด 226 ตามที่นักวิเคราะห์หลายคนกล่าว เกาหลีเหนือมองว่าคลังแสงนิวเคลียร์มีความสำคัญอย่างยิ่งต่อการป้องปรามการโจมตี และไม่น่าเป็นไปได้ที่เกาหลีเหนือจะเริ่มสงครามนิวเคลียร์ จากข้อมูลของนักวิจัยอาวุโสของแรนด์คอร์ปอเรชั่น (RAND Corporation) คิม จ็อง-อึนเชื่อว่าอาวุธนิวเคลียร์เป็นหลักประกันการอยู่รอดของระบอบการปกครองของเขา ใน ค.ศ. 2022 มีการประมาณการว่าเกาหลีเหนือมีอาวุธนิวเคลียร์ประมาณ 45-55 ลูก

ใน ค.ศ. 2012 ในโอกาสครบรอบ 100 ปีการเกิดของคิม อิล-ซ็อง เขากล่าวว่า "วันที่ศัตรูจะใช้ระเบิดนิวเคลียร์ขู่เราได้หมดไปตลอดกาลแล้ว" ในการประชุมเต็มคณะของคณะกรรมการกลางพรรคแรงงานที่จัดขึ้นในวันที่ 31 มีนาคม ค.ศ. 2013 เขาประกาศว่าเกาหลีเหนือจะใช้ "แนวทางเชิงยุทธศาสตร์ใหม่ในการดำเนินการก่อสร้างเศรษฐกิจและกองกำลังติดอาวุธนิวเคลียร์ไปพร้อม ๆ กัน"

ระหว่างการประชุมพรรคแรงงานเกาหลีครั้งที่ 7 ใน ค.ศ. 2016 คิม จ็อง-อึนกล่าวว่าเกาหลีเหนือ "จะไม่ใช้อาวุธนิวเคลียร์ก่อน เว้นแต่กำลังปรปักษ์จะใช้อาวุธนิวเคลียร์เพื่อรุกรานอธิปไตยของเรา" อย่างไรก็ตาม ในโอกาสอื่น ๆ เกาหลีเหนือได้ขู่จะโจมตีด้วยนิวเคลียร์ "เชิงป้องกัน" ต่อการโจมตีที่นำโดยสหรัฐ ในเดือนธันวาคม ค.ศ. 2015 คิมกล่าวว่าตระกูลของเขา "เปลี่ยนสาธารณรัฐประชาธิปไตยประชาชนเกาหลีให้เป็นรัฐอาวุธนิวเคลียร์ทรงพลังที่พร้อมจะจุดชนวนระเบิดระเบิดปรมาณูและระเบิดไฮโดรเจนที่พึ่งพาตนเองได้อย่างน่าเชื่อถือเพื่อปกป้องอธิปไตยและศักดิ์ศรีของชาติ

ในสุนทรพจน์วันขึ้นปีใหม่ในวันที่ 2 มกราคม ค.ศ. 2017 คิม จ็อง-อึนกล่าวว่าประเทศอยู่ใน "ขั้นตอนสุดท้าย" ของการเตรียมการทดสอบยิงขีปนาวุธข้ามทวีป (ICBM) วันที่ 4 กรกฎาคม เกาหลีเหนือทำการทดสอบการบินของขีปนาวุธข้ามทวีปฮวาซ็อง-14 เป็นครั้งแรกที่ประกาศต่อสาธารณะ โดยกำหนดเวลาให้ตรงกับการเฉลิมฉลองวันประกาศอิสรภาพของสหรัฐ วันที่ 3 กันยายน ประเทศได้ทำการทดสอบนิวเคลียร์ครั้งที่หก วันที่ 28 พฤศจิกายน ค.ศ. 2017 เกาหลีเหนือทดสอบขีปนาวุธฮวาซ็อง-15 ซึ่งกลายเป็นขีปนาวุธข้ามทวีปลูกแรกที่พัฒนาโดยเกาหลีเหนือที่ในทางทฤษฎีแล้วสามารถโจมตีแผ่นดินใหญ่ของสหรัฐได้ทั้งหมด เพื่อตอบโต้ คณะมนตรีความมั่นคงแห่งสหประชาชาติได้ออกมาตรการคว่ำบาตรต่อเกาหลีเหนือหลายประการสำหรับโครงการนิวเคลียร์และการทดสอบขีปนาวุธ

จนถึง ค.ศ. 2022 จุดยืนนโยบายที่ประกาศของเกาหลีเหนือคืออาวุธนิวเคลียร์ "จะไม่ถูกใช้อย่างไม่เหมาะสมหรือใช้เป็นวิธีการโจมตีล่วงหน้า" แต่หากมี "ความพยายามที่จะใช้กำลังทหารต่อเรา" เกาหลีเหนืออาจใช้ "กำลังรุกที่ทรงพลังที่สุดล่วงหน้าเพื่อลงโทษพวกมัน" แต่ไม่ใช่นโยบาย "ไม่ใช้ก่อน" อย่างสมบูรณ์ นโยบายนี้เปลี่ยนแปลงใน ค.ศ. 2022 ด้วยกฎหมายที่ได้รับอนุมัติจากสมัชชาประชาชนสูงสุด ซึ่งระบุว่าในกรณีที่มีการโจมตีต่อผู้นำระดับสูงหรือระบบบัญชาการและควบคุมนิวเคลียร์ การโจมตีนิวเคลียร์ต่อศัตรูจะถูกปล่อยโดยอัตโนมัติ นอกจากนี้ กฎหมายใหม่ระบุว่า หากคิม จ็อง-อึนถูกสังหาร อำนาจสั่งการโจมตีด้วยนิวเคลียร์จะถูกส่งต่อไปยังเจ้าหน้าที่ระดับสูง

### ความสัมพันธ์ระหว่างประเทศ

#### จีน
ความสัมพันธ์ระหว่างเกาหลีเหนือกับจีน พันธมิตรใกล้ชิดที่สุดของเกาหลีเหนือมาอย่างยาวนานนั้น ในช่วงแรกเสื่อมถอยลงภายใต้การนำของคิมเนื่องจากโครงการอาวุธนิวเคลียร์ของเขา วันที่ 30 พฤศจิกายน ค.ศ. 2012 คิมพบกับหลี่ เจี้ยนกั๋ว สมาชิกกรมการเมืองของพรรคคอมมิวนิสต์จีนซึ่งเป็นพรรครัฐบาลและรองประธานอันดับหนึ่งของคณะกรรมาธิการสามัญประจำสภาประชาชนแห่งชาติ ผู้ซึ่ง "รายงานสรุปให้คิมทราบเกี่ยวกับการประชุมสภาแห่งชาติพรรคคอมมิวนิสต์จีนครั้งที่ 18" ตามรายงานของสำนักข่าวกลางเกาหลี สำนักข่าวทางการของรัฐ จดหมายจากสี จิ้นผิง เลขาธิการใหญ่พรรคคอมมิวนิสต์จีน ถูกส่งมอบด้วยมือระหว่างการหารือ

จีนประณามการทดสอบนิวเคลียร์ของเกาหลีเหนือใน ค.ศ. 2013 2016 และ 2017 จีนยังห้ามการนำเข้าถ่านหินจากเกาหลีเหนือในเดือนกุมภาพันธ์ ค.ศ. 2017 พร้อมทั้งบังคับใช้มาตรการคว่ำบาตรของคณะมนตรีความมั่นคงแห่งสหประชาชาติที่กำหนดไว้ใน ค.ศ. 2017 เพื่อตอบโต้ สำนักข่าวกลางเกาหลีเผยแพร่บทวิจารณ์จีนที่ไม่เคยเกิดขึ้นมาก่อน โดยกล่าวหาจีนว่าเป็น "ลัทธิคลั่งชาติมหาอำนาจ" ต่อมายังเผยแพร่บทความวิพากษ์วิจารณ์สื่อของรัฐจีน

ความสัมพันธ์เริ่มดีขึ้นในเดือนมีนาคม ค.ศ. 2018 เมื่อคิมเดินทางเยือนปักกิ่ง และพบกับสี จิ้นผิง เลขาธิการใหญ่พรรคคอมมิวนิสต์จีน ถือเป็นการเดินทางเยือนต่างประเทศครั้งแรกของเขาตั้งแต่เข้ารับอำนาจ ระหว่างวันที่ 7-8 พฤษภาคม คิมเดินทางเยือนจีนเป็นครั้งที่สอง โดยพบกับสีในต้าเหลียน การพบกันครั้งที่สามเกิดขึ้นในวันที่ 19–20 มิถุนายน โดยคิมเดินทางไปปักกิ่งเพื่อพบกับสี คิมพบกับสีอีกครั้งในปักกิ่งระหว่างวันที่ 7–10 มกราคม ค.ศ. 2019 ระหว่างวันที่ 20–21 มิถุนายน ค.ศ. 2019 สีเดินทางไปยังเปียงยาง นับเป็นการเยือนเกาหลีเหนือครั้งแรกของผู้นำจีนนับตั้งแต่หู จิ่นเทา เลขาธิการใหญ่พรรคคอมมิวนิสต์จีนเดินทางเยือนใน ค.ศ. 2005

#### เกาหลีใต้และสหรัฐ
ในการกล่าวสุนทรพจน์เนื่องในวันขึ้นปีใหม่ ค.ศ. 2018 คิมประกาศว่าเขาเปิดรับการเจรจากับเกาหลีใต้โดยมีเป้าหมายที่จะเข้าร่วมการแข่งขันกีฬาโอลิมปิกฤดูหนาวที่กำลังจะมาถึงในเกาหลีใต้ สายด่วนโซล–เปียงยางเปิดใช้งานอีกครั้งหลังจากเกือบสองปี เกาหลีเหนือและใต้เดินขบวนร่วมกันในพิธีเปิดการแข่งขันกีฬาโอลิมปิก และส่งทีมนักกีฬาฮอกกี้น้ำแข็งหญิงรวมชาติลงแข่งขัน นอกเหนือจากนักกีฬาแล้ว คิมยังส่งคณะผู้แทนระดับสูงที่ไม่เคยปรากฏมาก่อนรวมถึงคิม ยอ-จ็อง น้องสาวของเขา และคิม ย็อง-นัม ประธานคณะผู้บริหารสูงสุด และนักแสดง เช่น ซัมจีย็อนออร์เคสตรา วันที่ 5 มีนาคม เขาได้ประชุมกับชุง อี-ย็อง หัวหน้าสำนักงานความมั่นคงแห่งชาติของเกาหลีใต้ ที่เปียงยาง

ในการประชุมสุดยอดระหว่างเกาหลีในเดือนเมษายน ค.ศ. 2018 คิมและประธานาธิบดีมุน แจ-อินแห่งเกาหลีใต้ลงนามในปฏิญญาพันมุนจ็อม โดยให้คำมั่นสัญญาว่าจะเปลี่ยนความตกลงการสงบศึกเกาหลีให้เป็นสนธิสัญญาสันติภาพฉบับสมบูรณ์ เป็นการยุติสงครามเกาหลีอย่างเป็นทางการภายในสิ้นปีนั้น

วันที่ 26 พฤษภาคม คิมได้มีการประชุมครั้งที่สองและไม่ได้ประกาศล่วงหน้าในฝั่งเกาหลีเหนือของพันมุนจ็อม โดยพบกับมุนเพื่อหารือเกี่ยวกับการประชุมสุดยอดที่เสนอของเขากับประธานาธิบดีดอนัลด์ ทรัมป์ แห่งสหรัฐในสิงคโปร์

วันที่ 10 มิถุนายน คิมเดินทางมาถึงสิงคโปร์และพบกับนายกรัฐมนตรีลี เซียนลุง วันที่ 12 มิถุนายน คิมจัดการประชุมสุดยอดครั้งแรกกับทรัมป์ และลงนามในปฏิญญา โดยยืนยันถึงความมุ่งมั่นต่อสันติภาพ การปลดอาวุธนิวเคลียร์ และการส่งคืนซากศพของทหารอเมริกันที่เสียชีวิตในสงคราม นี่เป็นการประชุมครั้งแรกระหว่างผู้นำของเกาหลีเหนือกับสหรัฐ

ในเดือนกันยายน คิมจัดการประชุมสุดยอดอีกครั้งกับมุน แจ-อิน ในเปียงยาง คิมตกลงที่จะรื้อถอนโรงงานอาวุธนิวเคลียร์ของเกาหลีเหนือหากสหรัฐตอบโต้ด้วยการดำเนินการแบบเดียวกัน รัฐบาลทั้งสองยังประกาศด้วยว่าจะจัดตั้งเขตกันชนตามแนวชายแดนของตนเพื่อป้องกันการปะทะ

ในเดือนกุมภาพันธ์ ค.ศ. 2019 คิมจัดการประชุมสุดยอดอีกครั้งกับทรัมป์ที่ฮานอย ประเทศเวียดนาม ซึ่งทรัมป์ยุติการประชุมในวันที่สองโดยไม่มีข้อตกลงใด ๆ รัฐบาลทรัมป์กล่าวว่าเกาหลีเหนือต้องการการผ่อนปรนมาตรการคว่ำบาตรทั้งหมด ขณะที่เกาหลีเหนือกล่าวว่าพวกเขากำลังขอการผ่อนปรนมาตรการคว่ำบาตรเพียงบางส่วนเท่านั้น

วันที่ 30 มิถุนายน ค.ศ. 2019 ในเขตปลอดทหารเกาหลี (DMZ) คิมพบกับทรัมป์อีกครั้ง จับมือกันอย่างอบอุ่นและแสดงความหวังต่อสันติภาพ จากนั้นคิมและทรัมป์ได้เข้าร่วมสนทนาสั้น ๆ กับมุน แจ-อิน การเจรจาในสตอกโฮล์มเริ่มต้นในวันที่ 5 ตุลาคม ค.ศ. 2019 ระหว่างคณะเจรจาของสหรัฐกับเกาหลีเหนือแต่ล้มเหลวหลังผ่านไปเพียงวันเดียว ในช่วงเวลานี้ ทรัมป์และคิมสร้างความสัมพันธ์ส่วนตัวและแลกเปลี่ยนจดหมายอย่างน้อย 27 ฉบับซึ่งทั้งสองคนบรรยายถึงมิตรภาพส่วนตัวอันอบอุ่น

อย่างไรก็ตาม ภายใน ค.ศ. 2020 การเจรจาเกือบจะหยุดชะงักอย่างสมบูรณ์โดยไม่มีความคืบหน้าเรื่องการปลดอาวุธนิวเคลียร์ โดยทั้งทรัมป์และคิมต่างมุ่งเน้นไปที่ประเด็นภายในประเทศของตน กระทรวงการต่างประเทศเกาหลีเหนือวิพากษ์วิจารณ์รัฐบาลทรัมป์ในปีนั้นเพิ่มเติมว่า "คำสัญญาที่ว่างเปล่า" และดำเนินการต่อไปด้วยการทุบทำลายอาคารสำนักงานประสานงานร่วมสี่ชั้นที่ใช้ร่วมกับเกาหลีใต้ในวันที่ 17 มิถุนายน เกาหลีเหนือยังคงเพิกเฉยต่อความพยายามติดต่อจากฝ่ายบริหารของประธานาธิบดีโจ ไบเดิน และคิมกล่าวในเดือนตุลาคม ค.ศ. 2021 ว่า "สหรัฐส่งสัญญาณบ่อยครั้งว่าพวกเขาไม่ได้เป็นศัตรูกับประเทศของเรา แต่ไม่มีหลักฐานใด ๆ ที่แสดงว่าพวกเขาไม่ได้เป็นศัตรู" และยังวิพากษ์วิจารณ์เกาหลีใต้ว่า "ทำลายสมดุลทางทหารในคาบสมุทรเกาหลีและเพิ่มความไม่มั่นคงทางทหารและอันตราย"

ในเดือนธันวาคม ค.ศ. 2023 ระหว่างการกล่าวสุนทรพจน์ในการประชุมเต็มคณะครั้งที่ 9 ของคณะกรรมการกลางพรรคแรงงานเกาหลีชุดที่ 8 คิมเรียกร้องให้มีการ "เปลี่ยนแปลงพื้นฐาน" ในจุดยืนของเกาหลีเหนือต่อเกาหลีใต้ โดยเรียกเกาหลีใต้ว่าเป็น "ศัตรู" เขาแถลงว่า "ข้อสรุปที่ครอบคลุมของพรรคหลังทบทวนความสัมพันธ์ระหว่างเกาหลีมาหลายทศวรรษคือการรวมชาติไม่สามารถเกิดขึ้นได้กับพวกเศษสวะเกาหลีใต้ที่กำหนด 'การรวมชาติโดยการดูดกลืน' และ 'การรวมชาติภายใต้ระบอบประชาธิปไตยเสรีนิยม' เป็นนโยบายของรัฐ" ซึ่งเขากล่าวว่า "ขัดแย้งอย่างรุนแรงต่อแนวทางรวมชาติของเรา: หนึ่งชาติ หนึ่งรัฐ สองระบบ"

คิมอ้างถึงการที่รัฐธรรมนูญของเกาหลีใต้ระบุถึงการอ้างสิทธิ์เหนือคาบสมุทรเกาหลีทั้งหมดและนโยบายของประธานาธิบดียุน ซ็อก-ย็อล แห่งเกาหลีใต้ที่มีต่อเกาหลีเหนือว่าเป็นหลักฐานที่แสดงให้เห็นว่าเกาหลีใต้เป็นหุ้นส่วนที่ไม่เหมาะสมสำหรับการรวมชาติ เขากล่าวว่าความสัมพันธ์ระหว่างสองเกาหลีในปัจจุบัน "เป็นรัฐที่เป็นปรปักษ์ต่อกันและความสัมพันธ์ระหว่างรัฐคู่สงคราม" และไม่ใช่ความสัมพันธ์แบบ "สายเลือดหรือเชื้อชาติเดียวกัน" อีกต่อไป เขากล่าวต่อไปว่า "ไม่เหมาะสม" ที่จะคุยเรื่องการรวมชาติกับ "กลุ่มคนแปลกหน้า [เกาหลีใต้] ซึ่งเป็นเพียงหุ่นเชิดอาณานิคมของสหรัฐแม้เราจะ [เคย] ใช้คำพูดสวยหรูว่า 'พี่น้องร่วมชาติ' ก็ตาม" คิมยังสั่งการให้พรรคแรงงานเกาหลีปฏิรูปองค์กรที่เกี่ยวข้องกับความสัมพันธ์ระหว่างเกาหลี รวมถึงกรมแนวร่วมของพรรคด้วย

#### รัสเซีย

วันที่ 25 เมษายน ค.ศ. 2019 คิมจัดการประชุมสุดยอดครั้งแรกกับประธานาธิบดีวลาดิมีร์ ปูตินแห่งรัสเซียในวลาดีวอสตอค

เกาหลีเหนือภายใต้การนำของคิมสนับสนุนการรุกรานยูเครนของรัสเซียใน ค.ศ. 2022 โดยกล่าวโทษ "นโยบายครอบงำ" ของสหรัฐว่าเป็นสาเหตุแห่งสงคราม และยอมรับเอกราชของรัฐที่แยกตัวออกมาอย่างสาธารณรัฐประชาชนดอแนตสก์และลูฮันสก์ในยูเครนตะวันออก รวมถึงยอมรับการผนวกฝ่ายเดียวของรัสเซียต่อแคว้นดอแนตสก์, เคอร์ซอน, ลูฮันสก์ และซาปอริฌเฌียในวันที่ 30 กันยายน ในเดือนกันยายน ค.ศ. 2022 หน่วยข่าวกรองของสหรัฐกล่าวว่ารัสเซียกำลังซื้อกระสุนปืนใหญ่และจรวดหลายล้านลูกจากเกาหลีเหนือเนื่องจากมาตรการคว่ำบาตรที่เกิดจากการรุกรานยูเครนของรัสเซีย รายงานเดือนกุมภาพันธ์ ค.ศ. 2023 โดยศูนย์ศึกษายุทธศาสตร์และการระหว่างประเทศ (CSIS) ระบุว่า หลังการค้าระหว่างเกาหลีเหนือกับรัสเซียลดลงเกือบเป็นศูนย์ในช่วงยุคโควิด-19 การค้าดังกล่าวก็ฟื้นตัวกลับสู่ระดับก่อนเกิดโรคระบาดทั่ว
ในเดือนกรกฎาคม ค.ศ. 2023 เซียร์เกย์ ชอยกู รัฐมนตรีว่าการกระทรวงกลาโหมรัสเซียและคณะผู้แทนจีนนำโดยหลี่ หงจง สมาชิกกรมการเมืองพรรคคอมมิวนิสต์จีน เดินทางถึงเกาหลีเหนือเพื่อร่วมงานครบรอบ 70 ปีการสิ้นสุดสงครามเกาหลี ชอยกูพบกับคิม จ็อง-อึน และคัง ซุน-นัม รัฐมนตรีว่าการกระทรวงกลาโหมเกาหลีเหนือ

ในเดือนกันยายน ค.ศ. 2023 คิม จ็อง-อึนเดินทางเยือนรัสเซียในการเดินทางเยือนต่างประเทศครั้งแรกของเขานับตั้งแต่ ค.ศ. 2019 การประชุมที่กินเวลานานกว่าสี่ชั่วโมง ณ ท่าอวกาศยานวอสโตชนีในแคว้นอามูร์ ถูกบรรยายว่าเป็นการตอกย้ำว่าผลประโยชน์ของทั้งสองประเทศกำลังสอดคล้องกันอย่างไร ระหว่างการประชุม คิมแสดงการสนับสนุน "การต่อสู้ศักดิ์สิทธิ์" ของรัสเซียต่อชาติตะวันตกอีกครั้ง โดยแสดงความ "...สนับสนุนมาตรการทั้งหมดที่รัฐบาลรัสเซียดำเนินการ และ [เขา] ขอใช้โอกาสนี้ยืนยันอีกครั้งว่า [เขา] จะอยู่เคียงข้างรัสเซียเสมอ" เมื่อถูกถามว่ารัสเซียจะช่วยเกาหลีเหนือสร้างดาวเทียมหรือไม่ โดยอาจแลกกับกระสุนปืน ปูตินกล่าวว่า "นั่นคือเหตุผลที่ [พวกเขา] มาที่นี่"

ตามข้อมูลของ NIS  เกาหลีเหนือได้ส่งออกกระสุนปืนใหญ่กว่าหนึ่งล้านนัดไปยังรัสเซียตั้งแต่เดือนสิงหาคม ค.ศ. 2022 เทียบกับกระสุนปืนใหญ่รวมสองล้านนัดที่สมาชิกเนโทมอบให้ยูเครนตั้งแต่เริ่มสงครามรัสเซีย–ยูเครน

เมื่อเดือนกุมภาพันธ์ ค.ศ. 2024 คิมได้รับรถยนต์เป็นของขวัญจากปูติน สี่เดือนต่อมา ปูตินเดินทางถึงเปียงยางและพูดคุยกับคิม นี่เป็นการเยือนเกาหลีเหนือครั้งที่สองของปูติน นับตั้งแต่ ค.ศ. 2000 ทั้งสองฝ่ายลงนามในสนธิสัญญาหุ้นส่วนเชิงยุทธศาสตร์รอบด้านเกาหลีเหนือ–รัสเซีย ข้อตกลงความร่วมมือด้านการป้องกันร่วมกันอย่างใกล้ชิดและมิตรภาพทางการทหาร

### การระบาดของโควิด-19
ในช่วง ค.ศ. 2020 คิมอ้างว่าประสบความสำเร็จในการต่อสู้กับการระบาดทั่วของโควิด-19 ในเกาหลีเหนือ หลังนำประเทศเข้าสู่การแยกตัวและจำกัดการชุมนุมสาธารณะ

ในเดือนเมษายน ค.ศ. 2020 การหายตัวไปจากสายตาประชาชนเป็นเวลาสามสัปดาห์นำไปสู่การคาดเดาว่าคิมป่วยหนักหรือเสียชีวิต แต่ไม่มีหลักฐานที่ชัดเจนเกี่ยวกับปัญหาสุขภาพใด ๆ ปรากฏขึ้น เขาปรากฏตัวต่อสาธารณะน้อยมากในช่วงหลายเดือนต่อมา อาจเป็นเพราะปัญหาสุขภาพหรือความเสี่ยงจากโควิด-19 ในเดือนสิงหาคม มีรายงานว่าคิมได้มอบอำนาจบางส่วนให้แก่คิม ยอ-จ็อง น้องสาวของเขา โดยให้เธอรับผิดชอบความสัมพันธ์กับเกาหลีใต้และสหรัฐ และทำให้เธอเป็นรองผู้บัญชาการโดยพฤตินัยของเขา

วันที่ 5 กันยายน ค.ศ. 2020 คิมเดินทางไปตรวจเยี่ยมพื้นที่ที่ได้รับผลกระทบจากพายุไต้ฝุ่นไมสัก เขายังเปลี่ยนประธานคณะกรรมาธิการพรรคประจำจังหวัดในท้องถิ่นและสั่งให้เจ้าหน้าที่เปียงยางเป็นผู้นำความพยายามฟื้นฟู พรรครัฐบาลของเขายังให้คำมั่นว่าจะลงโทษเจ้าหน้าที่ระดับเมืองและจังหวัดอย่างหนัก ที่ล้มเหลวในการปกป้องประชาชนจากภัยพิบัติ คิมปลดคิม ซ็อง-อิล ซึ่งดำรงตำแหน่งประธานคณะกรรมาธิการพรรคแรงงานเกาหลีประจำจังหวัดฮัมกย็องใต้

ในเดือนมกราคม ค.ศ. 2022 สารคดีของสถานีโทรทัศน์กลางบนแผ่นดินเกาหลี (KCTV) ชื่อ "2021, ปีแห่งชัยชนะอันยิ่งใหญ่" ถูกเผยแพร่ ซึ่งดูเหมือนจะกล่าวถึงการลดน้ำหนักอย่างกะทันหันและการปรากฏตัวต่อสาธารณะที่ไม่บ่อยนักของคิม สารคดีกล่าวว่าร่างของคิม "เหี่ยวแห้งไปโดยสมบูรณ์" เนื่องจากเขา "ทนทุกข์" เพื่อประชาชนตลอดปี ค.ศ. 2021 โดยปฏิบัติภารกิจที่ไม่เคยเปิดเผยต่อสาธารณะขณะที่เกาหลีเหนือเผชิญกับ "ความท้าทาย" และ "ความยากลำบากที่เลวร้ายที่สุดเท่าที่เคยมีมา"

เกาหลีเหนืออ้างว่าตรวจไม่พบผู้ป่วยโควิด-19 เลยจนกระทั่งเดือนพฤษภาคม ค.ศ. 2022 แม้นักวิชาการเกาหลีใต้หลายคนจะสงสัยในคำกล่าวอ้างนี้ โดยชี้ไปที่ข้อจำกัดและข้อมูลทางเศรษฐกิจ ในเดือนพฤษภาคม ค.ศ. 2022 เกาหลีเหนือประกาศว่าการระบาดของโควิด-19 ครั้งแรกของประเทศได้เริ่มต้นขึ้นในเดือนเมษายน ในการประชุมกับพรรคแรงงานเกาหลี คิมสั่งให้ "ทุกเมืองและทุกอำเภอทั่วประเทศล็อกดาวน์อย่างทั่วถึง" และเรียกร้องให้ระดมเสบียงทางการแพทย์สำรองฉุกเฉิน ในช่วงหลายวันที่ตามมาหลังการประกาศของประเทศ มีรายงานผู้ป่วยที่มีอาการไข้หลายแสนราย รวมถึงผู้เสียชีวิตที่เกี่ยวข้องกับอาการไข้ที่ไม่ทราบสาเหตุ 27 ราย ในจำนวนนั้นมีผู้เสียชีวิต 1 รายที่ได้รับการยืนยันว่าเกิดจากเชื้อไวรัสโอมิครอน ตามรายงานจากสื่อของรัฐ KCNA คิมกล่าวเพิ่มเติมในการประชุมพรรคแรงงานเกาหลีครั้งต่อมาโดยระบุว่าไวรัสได้นำ "ความปั่นป่วนครั้งใหญ่" มาสู่ประเทศของเขา และกระตุ้นให้พรรคและประชาชนยังคงเป็นหนึ่งเดียวกันและจัดระเบียบในการต่อสู้กับไวรัส คิมกล่าวโทษวิกฤตที่เกิดขึ้นว่าเกิดจากความไร้ความสามารถและความไม่รับผิดชอบขององค์กรพรรค และยังโยนความผิดให้กับ "ความประมาทเลินเล่อรวมถึงการใช้ยาเกินขนาดเนื่องจากขาดความรู้เกี่ยวกับวิธีการรักษา" สาเหตุของการเสียชีวิตส่วนใหญ่ตั้งแต่เกิดการระบาด คิมกล่าวว่าเขาต้องการเรียนรู้จากมาตรการรับมือโควิด-19 ของจีนเพื่อนำมาปรับใช้กับการตอบสนองของประเทศตน ภายในสิ้นเดือนพฤษภาคม สื่อของรัฐเกาหลีเหนือรายงานว่าสถานการณ์โควิด-19 "ดีขึ้นและควบคุมได้ทั่วประเทศ" หลังคิมและพรรคแรงงานเกาหลีได้ประเมินสถานการณ์อีกครั้ง ในเดือนสิงหาคม ค.ศ. 2022 คิม ยอ-จ็องระบุว่าจ็อง-อึนติดเชื้อไวรัส

## ชีวิตส่วนตัว
### บุคลิกภาพ
เคนจิ ฟูจิโมโตะ เชฟชาวญี่ปุ่นที่เป็นพ่อครัวส่วนตัวของคิม จ็อง-อิล กล่าวถึงคิม จ็อง-อึนว่า "ถอดแบบบิดามาเป๊ะ ๆ เหมือนบิดาไม่มีผิด ทั้งหน้าตา รูปร่าง และบุคลิกภาพ" คิมเป็นแฟนบาสเก็ตบอล และทีมโปรดของเขาคือชิคาโก บูลส์และลอสแอนเจลิสเลเกอส์

วันที่ 26 กุมภาพันธ์ ค.ศ. 2013 คิม จ็องอึนพบกับเดนนิส ร็อดแมน ซึ่งทำให้ผู้สื่อข่าวจำนวนมากคาดการณ์ว่าร็อดแมนเป็นชาวอเมริกันคนแรกที่คิมได้พบ ระหว่างการเดินทางของร็อดแมน ไรอัน ดัฟฟี นักข่าวของนิตยสารไวซ์กล่าวว่าคิม "เข้าสังคมไม่เก่ง" และเลี่ยงการสบตา

ตามที่ช็อง ซ็อง-ชาง จากสถาบันเซจงกล่าวไว้ คิม จ็อง-อึนแสดงความสนใจในความเป็นอยู่ของประชาชนของเขาให้เห็นได้ชัดเจนกว่าและมีปฏิสัมพันธ์กับพวกเขามากกว่าที่บิดาของเขาเคยทำ

ชาวเกาหลีใต้ที่เห็นคิมในระหว่างการประชุมสุดยอดในเดือนเมษายน ค.ศ. 2018 บรรยายว่าเขาเป็นคนตรงไปตรงมา มีอารมณ์ขัน และใส่ใจ หลังได้พบเขา ดอนัลด์ ทรัมป์กล่าวว่า "ผมเรียนรู้ว่าเขาเป็นคนที่มีความสามารถ ผมยังเรียนรู้ว่าเขารักประเทศของเขามาก" เขาเสริมว่าคิมมี "บุคลิกภาพยอดเยี่ยม" และ "ฉลาดมาก"

### ภาพลักษณ์สาธารณะ
ฟอบส์จัดอันดับให้คิมเป็นบุคคลทรงอิทธิพลมากที่สุดอันดับที่ 36 ของโลกใน ค.ศ. 2018 อันดับสูงสุดในหมู่ชาวเกาหลี

ในการสำรวจความเห็นใน ค.ศ. 2013 ผู้แปรพักตร์ชาวเกาหลีเหนือในเกาหลีใต้ร้อยละ 61.7 กล่าวว่าคิม จ็อง-อึนน่าจะได้รับการสนับสนุนจากคนส่วนใหญ่ในประเทศของเขา เพิ่มขึ้นจากคะแนนนิยมร้อยละ 55.7 ของบิดาของเขาในการสำรวจที่คล้ายกันเมื่อสองปีก่อนหน้า

ชื่อเล่น "คิมอ้วนที่สาม" () เริ่มเป็นที่นิยมในหมู่ผู้ใช้ชาวจีนบนเว็บไซต์ไป่ตู้และเวย์ปั๋วในช่วงปลาย ค.ศ. 2016 เพื่อตอบสนองต่อเรื่องนี้ รัฐบาลเกาหลีเหนือร้องขอต่อรัฐบาลจีนให้ทำการตรวจพิจารณาชื่อเล่นดังกล่าวบนเว็บไซต์จีนทั้งหมดและประสบความสำเร็จ

ในการสำรวจความเห็นของชาวเกาหลีใต้ที่จัดทำขึ้นหลังการประชุมสุดยอดระหว่างเกาหลีในเดือนพฤษภาคม ค.ศ. 2018 ผู้ตอบแบบสอบถามร้อยละ 78 กล่าวว่าพวกเขาเชื่อใจคิม เพิ่มขึ้นจากเพียงร้อยละ 10 ในช่วงไม่กี่เดือนก่อนหน้านั้น

### ความมั่งคั่ง

อินเตอร์เนชั่นแนลบิสิเนสไทมส์ (*International Business Times*) รายงานว่าคิมมีพระราชวังหรู 17 แห่งทั่วเกาหลีเหนือ กองรถยนต์หรู (ส่วนใหญ่เป็นยุโรป) 100 คัน เครื่องบินไอพ่นส่วนตัว และเรือยอช์ตยาว 100 ฟุต (30 เมตร) ร็อดแมนบรรยายถึงการเดินทางไปยังเกาะส่วนตัวของคิม จ็อง-อึนว่า: "มันเหมือนฮาวาย อิบิซา หรืออารูบา แต่เขาเป็นคนเดียวที่อาศัยอยู่ที่นั่น"

ใน ค.ศ. 2012 บิสิเนสอินไซเดอร์ (*Business Insider*) รายงานว่ามี "สัญญาณบ่งชี้ว่าสินค้าฟุ่มเฟือยเริ่มเป็นที่นิยมในเกาหลีเหนือ ... นับตั้งแต่คิม จ็อง-อึนขึ้นเป็นผู้นำ" และได้ยกตัวอย่างว่า "รี ซ็อล-จู ภรรยาของเขา ถูกถ่ายภาพขณะถือกระเป๋าถือของแบรนด์ดียอร์ที่มีราคาสูงเกือบ 1,594 ดอลลาร์สหรัฐ เทียบเท่ากับเงินเดือนเฉลี่ยทั้งปีของประชาชนทั่วไปในเกาหลีเหนือ" จากแหล่งข่าวทางการทูตกล่าวว่า "คิม จ็อง-อึนชอบดื่มและปาร์ตี้ตลอดทั้งคืนเหมือนบิดาของเขาและสั่งซื้ออุปกรณ์ [ซาวน่านำเข้า] เพื่อช่วยให้เขาหายจากอาการเมาค้างและความเหนื่อยล้า"

ใน ค.ศ. 2018 มีรายงานว่าคิมได้รับการส่งมอบรถยนต์หุ้มเกราะเมอร์เซเดส-ไมบัค เอส 600 จำนวน 2 คัน มูลค่าคันละ 500,000 ดอลลาร์สหรัฐ ผ่านเครือข่ายการขนส่งที่ผิดกฎหมาย ซึ่งเป็นการละเมิดมาตรการคว่ำบาตรระหว่างประเทศ

### สุขภาพ
ใน ค.ศ. 2009 มีรายงานระบุว่าคิม จ็อง-อึนเป็นโรคเบาหวานและมีอาการความดันโลหิตสูง เช่นเดียวกับปู่และบิดาของเขา เขาก็เป็นที่รู้กันว่าสูบบุหรี่

คิม จ็อง-อึนไม่ปรากฏตัวต่อสาธารณะเป็นเวลาหกสัปดาห์ในเดือนกันยายนและตุลาคม ค.ศ. 2014 สื่อของรัฐรายงานว่าเขามีอาการ "ไม่สบายตัว" ก่อนหน้านี้เขาเดินกะเผลก เมื่อเขาปรากฏตัวอีกครั้ง เขาใช้ไม้เท้าช่วยเดิน

ในเดือนกันยายน ค.ศ. 2015 รัฐบาลเกาหลีใต้แสดงความเห็นว่าคิมเหมือนจะมีน้ำหนักตัวเพิ่มขึ้น 30 กิโลกรัม (66 ปอนด์) ในช่วงห้าปีที่ผ่านมา โดยมีน้ำหนักตัวโดยประมาณอยู่ที่ 130 กิโลกรัม (290 ปอนด์)

ในเดือนเมษายน ค.ศ. 2020 คิมไม่ปรากฏตัวต่อสาธารณะเป็นเวลา 20 วัน ทำให้เกิดข่าวลือว่าเขากำลังป่วยหนักหรือเสียชีวิต ในเดือนมิถุนายน ค.ศ. 2021 หลังหายไปจากสาธารณชนเป็นเวลาหนึ่งเดือน ผู้สังเกตการณ์ภายนอกสังเกตเห็นว่าคิมน้ำหนักลดลงไปอย่างมาก คาดการณ์กันว่าเขาได้ลดน้ำหนักไป 10 ถึง 20 กิโลกรัม (22 ถึง 44 ปอนด์)

ในเดือนกรกฎาคม ค.ศ. 2024 หน่วยข่าวกรองของเกาหลีใต้รายงานว่าคิมกลับมามีน้ำหนักตัวเพิ่มขึ้นและกำลังประสบปัญหาด้านสุขภาพที่เกี่ยวข้องกับโรคอ้วน รวมถึงความดันโลหิตสูงและเบาหวาน เจ้าหน้าที่เกาหลีเหนือมีรายงานว่ากำลังแสวงหายาใหม่ ๆ ในต่างประเทศสำหรับอาการป่วยของเขา

### ครอบครัว

วันที่ 25 กรกฎาคม ค.ศ. 2012 สื่อของรัฐเกาหลีเหนือรายงานเป็นครั้งแรกว่าคิม จ็อง-อึนแต่งงานกับรี ซ็อล-จู รี ซึ่งเชื่อกันว่าอยู่ในช่วงต้นวัย 20 ปี ได้ติดตามคิม จ็อ-งอึนในการปรากฏตัวต่อสาธารณะหลายสัปดาห์ก่อนการประกาศ ตามที่นักวิเคราะห์ชาวเกาหลีใต้กล่าว คิม จ็อง-อิลได้จัดการแต่งงานอย่างเร่งรีบหลังป่วยเป็นโรคหลอดเลือดสมองใน ค.ศ. 2008 ทั้งสองแต่งงานกันใน ค.ศ. 2009 และมีบุตรชายใน ค.ศ. 2010 เดนนิส ร็อดแมน หลังเดินทางไปเยือนใน ค.ศ. 2013 รายงานว่าพวกเขามีบุตรคนที่สองที่เพิ่งเกิดใหม่ เป็นบุตรสาวชื่อจู-แอ ตามแหล่งข่าวกรองของเกาหลีใต้ เชื่อกันว่าทั้งคู่มีบุตรคนที่สาม เป็นบุตรสาว ในเดือนกุมภาพันธ์ ค.ศ. 2017

วันที่ 18 พฤศจิกายน ค.ศ. 2022 คิม จ็อง-อึนปรากฏตัวพร้อมกับจู-แอ บุตคสาวของเขา ขณะกำลังตรวจดูคลังอาวุธทางทหารที่สำคัญ ทั้งสองถูกพบเห็นอยู่ด้วยกันอีกครั้งในการชุมนุมกับนักวิทยาศาสตร์ด้านขีปนาวุธในเดือนเดียวกัน เธอได้ติดตามเขาเป็นประจำตั้งแต่นั้นมา

บางครั้งคิมจะปรากฏตัวพร้อมกับคิม ยอ-จ็อง น้องสาวคนเล็กของเขา ผู้ซึ่งกล่าวกันว่ามีบทบาทสำคัญในการสร้างภาพลักษณ์สาธารณะของเขาและจัดงานสาธารณะให้เขา ตามที่คิม ย็อง-ฮยุน ศาสตราจารย์ด้านการศึกษาเกาหลีเหนือแห่งมหาวิทยาลัยทงกุกในโซล และคนอื่น ๆ กล่าว การเลื่อนตำแหน่งของยอ-จ็องและคนอื่น ๆ เป็นสัญญาณว่า "ระบอบคิม จ็อง-อึนได้สิ้นสุดการอยู่ร่วมกับเศษซากของระบอบคิม จ็อง-อิลก่อนหน้านี้โดยดำเนินการเปลี่ยนถ่ายรุ่นในตำแหน่งชนชั้นนำหลักของพรรค"

เมื่อวันที่ 13 กุมภาพันธ์ ค.ศ. 2017 คิม จ็อง-นัม น้องชายต่างมารดาที่ถูกเนรเทศของคิม จ็อง-อึน ถูกลอบสังหารด้วยสารทำลายประสาท VX ขณะเดินผ่านอาคารผู้โดยสาร 2 ที่ท่าอากาศยานนานาชาติกัวลาลัมเปอร์ เป็นที่เชื่อกันอย่างแพร่หลายว่าคิม จ็อง-อึนเป็นผู้สั่งการลอบสังหาร

## รางวัลและเกียรติยศ
*  เหรียญที่ระลึกครบรอบ 75 ปีแห่งชัยชนะในมหาสงครามรักชาติ ค.ศ. 1941–1945 (รัสเซีย, 2020) — มอบให้สำหรับความพยายามรักษาความทรงจำของทหารโซเวียตที่เสียชีวิตในสงครามโซเวียต–ญี่ปุ่น (ค.ศ. 1945) และถูกฝังในเกาหลีเหนือ

## หมายเหตุ

## อ้างอิง

## อ่านเพิ่ม

* 
* Frank, Rüdiger. "Political Economy and Ideology under Kim Jong Un." in *Routledge Handbook of Contemporary North Korea* (Routledge, 2020) pp.&nbsp;56–74.
* 
* 
* 
* 
* Moreshead, Paul. "Review of The Secret Rise and Rule of Kim Jong Un" *H-War, H-Net Reviews* (December 2020). online
*  online scholarly book review
* Pardo, Ramon Pacheco. *North Korea-US Relations: From Kim Jong Il to Kim Jong Un* (2nd ed. Routledge, 2020). excerpt
* 
* 
* 
* 
* 
* 

## แหล่งข้อมูลอื่น
* North Korea's Young Leader on Show&nbsp;– video report by *[[The New York Times]]*
* Official short biography  at Naenara
* Kim Jong Un's works at Publications of the DPRK
* 
* 


หมวดหมู่:ผู้นำสูงสุดของเกาหลีเหนือ
หมวดหมู่:เลขาธิการพรรคแรงงานเกาหลี
หมวดหมู่:ประธานาธิบดีเกาหลีเหนือ
หมวดหมู่:นักการเมืองเกาหลีเหนือ
หมวดหมู่:จอมพลชาวเกาหลีเหนือ
หมวดหมู่:บุคคลจากเปียงยาง